Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις». Θα ήθελα να σας υπενθυμίσω ότι στη χθεσινή συνεδρίαση ολοκληρώθηκε ο κατάλογος των ομιλητών και στη σημερινή συνεδρίαση θα μιλήσουν κατ' αρχήν και με κοινοβουλευτική σειρά ή, αν θέλουν αργότερα, οι εναπομείναντες Κοινοβουλευτικοί Εκπρόσωποι που δεν μίλησαν καθόλου χθες. Θα δευτερολογήσουν μετά, εφόσον το επιθυμούν, οι εισηγητές και οι ειδικοί αγορητές. Αυτονόητο είναι ότι, αν θέλει η κυρία Υπουργός να παρέμβει κάποια στιγμή στη διαδικασία για τη δευτερολογία της, θα πάρει τον λόγο και επειδή νομίζω ότι θα υπάρχει μία σχετική άνεση χρόνου, θα υπάρχει και μία ανοχή στις τοποθετήσεις και των Κοινοβουλευτικών Εκπροσώπων και των εισηγητών και αγορητών. Νομίζω, λοιπόν, ότι με αυτή την κατ' αρχ διαδικασία μπορούμε να ξεκινήσουμε. Πριν ξεκινήσουμε, όμως, μου έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας ο κ. Κεφαλογιάννης να κάνει μία δήλωση και επομένως του δίνω ευθύς τον λόγο για τη δήλωση που θέλει να κάνει.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα ένα νομοσχέδιο - από χθες μάλιστα - το οποίο περιλαμβάνει εννέα άρθρα, στην ουσία, για την οδηγία και άλλα είκοσι, τα οποία προστέθηκαν από το Υπουργείο Οικονομικών. Είδαμε από χθες να υπάρχει μία σωρεία τροπολογιών. Σχεδόν ανά δέκα λεπτά ερχόταν στην Αίθουσα τροπολογίες, όπου έχουν φτάσει σχεδόν τριάντα πέντε τον αριθμό, αν υπολογίσουμε και τις έξι τροπολογίες, οι οποίες προστέθηκαν στο νομοσχέδιο. Εμείς ως Νέα Δημοκρατία έχουμε καταγγείλει πάρα πολλές φορές αυτό το περιστατικό και το γεγονός, ότι στην ουσία η Κυβέρνηση προχωράει σε μια κακή νομοθέτηση. Δεν είναι, όμως, μόνο κακή νομοθέτηση. Θεωρούμε ότι είναι και μία ασέβεια για τη νομοθετική λειτουργία του Κοινοβουλίου. Απευθύνομαι και σε εσάς, κύριε Πρόεδρε, ως εκπρόσωπο του Προεδρείου. Θα πρέπει συνολικά να διαφυλάξετε το κύρος του θεσμού, το κύρος της νομοθετικής λειτουργίας. Καταθέτω για τα Πρακτικά δύο επιστολές, τις οποίες έχει καταθέσει ο Πρόεδρος της Νέας Δημοκρατίας, ήδη από πέρσι - και μία φετινή - όπου στην ουσία απευθύνει έκκληση προς τον Πρόεδρο της Βουλής, προς το Προεδρείο της Βουλής όλοι μαζί να διαφυλάξουμε αυτό το κύρος. Χθες, ξεκινήσαμε τη διαδικασία και ήταν είκοσι τροπολογίες. Σήμερα το πρωί, τις μέτρησα και είναι τριάντα. Μαθαίνουμε ότι θα έρθουν κι άλλες. Εμείς ως Νέα Δημοκρατία αποχωρούμε από τη διαδικασία και την καταγγέλλουμε. Δεν θα είμαστε σίγουρα παρόντες σε αυτό, το οποίο συμβαίνει στην Αίθουσα. Θεωρούμε, λοιπόν, ότι ως ένδειξη διαφύλαξης του κύρους του θεσμού, ως ένδειξη διαφύλαξης της καλής νομοθέτησης της Βουλής των Ελλήνων, το λιγότερο που έχουμε να κάνουμε είναι η αποχώρηση. Καταθέτω τις επιστολές για τα Πρακτικά και δηλώνουμε ότι ως Νέα Δημοκρατία δεν θα συνεχίσουμε στο παρόν νομοσχέδιο.
Εγώ εκ της θέσεως μου, εννοώ ως Προεδρεύων αυτήν την στιγμή, δεν επιτρέπεται να κάνω τοποθέτηση. Εκφράζω τη λύπη μου, όμως, που τρία κόμματα από τα οκτώ αποχωρούν από τη συνεδρίαση. Αυτό νομίζω πρέπει να προβληματίσει όλους μας και κυρίως την Κυβέρνηση. Δεν είναι φαινόμενο τωρινό η κατάθεση τροπολογιών. Εκτιμώ, όμως, ότι έχει πάρει επιδημική μορφή. Κλείνω το θέμα εδώ σε ό,τι με αφορά, πέραν της όποιας άποψης έχω που τη λέω στη Διάσκεψη των Προέδρων.
Κύριε Πρόεδρε, θα ήθελα τον λόγο επί της διαδικασίας.
Ορίστε, κύριε συνάδελφε, έχετε τον λόγο.
Τοποθετηθήκαμε και εμείς χθες για αυτόν τον ορυμαγδό των τροπολογιών. Άκουσα τώρα από τον Κοινοβουλευτικό Εκπρόσωπο της Νέας Δημοκρατίας ότι από χθες το βράδυ μέχρι σήμερα αυξήθηκαν οι τροπολογίες. Εγώ δεν έχω πάρει καμμία καινούργια τροπολογία. Είναι θέμα τάξης εάν έχουν κατατεθεί καινούργιες τροπολογίες και δεν τις έχουμε. Επίσης, για να καθορίσουμε τη στάση μας - διότι καταγγείλαμε χθες, αλλά δεν αποχωρήσαμε - θέλω να ρωτήσω ευθέως την Κυβέρνηση: Θα φέρει κι άλλες τροπολογίες; Θέλουμε μία απάντηση για να καθορίσουμε τη στάση μας.
Κατανοητό. Θα δώσω τον λόγο στην Υπουργό για το αν θα έρθουν καινούργιες τροπολογίες. Κυρία Υπουργέ, έχετε τον λόγο.
Δεν θα έρθει καμμία καινούργια τροπολογία. Έχουμε μόνο αυτές που είναι ήδη κατατεθειμένες.
Αυτές που κατατέθηκαν πριν τη λήξη της συνεδρίασης;
Όχι, πριν τη λήξη της συνεδρίασης. Τις τρεις τις είχατε πάρει από χθες. Απλά, δεν τις έχουμε παρουσιάσει.
Υπάρχει δήλωση της Υπουργού ότι από αυτήν τη στιγμή που μιλάμε, μέχρι που θα κλείσει η συνεδρίαση με την ψηφοφορία στο νομοσχέδιο, καμμιά τροπολογία άλλη δεν πρόκειται να κατατεθεί. Ορίστε, κύριε Παναγιώταρε, έχετε τον λόγο.
Ευχαριστώ, κύριε Πρόεδρε. Αυτό, βέβαια, επ' ουδενί δεν σας δικαιολογεί. Ο όγκος των τροπολογιών είναι μεγαλύτερος από τον όγκο του κυρίως νομοσχεδίου - «ποτ πουρί», που περιλαμβάνει λίγο απ' όλα. Εμείς θα μείνουμε εδώ μέχρι το τέλος να στηλιτεύσουμε και να κρίνουμε όλα όσα φέρνετε. Εξάλλου, χθες ο ειδικός αγορητής, ο κ. Γερμενής, έκανε δύο φορές τοποθέτηση και είπε για όλα όσα έχουν συμβεί στο εν λόγω νομοσχέδιο και όχι μόνο, όπου την τελευταία στιγμή έχετε φέρει πλήθος τροπολογιών, που είναι αδύνατον μαζί με τον όγκο του γενικότερου κοινοβουλευτικού έργου των τελευταίων δύο εβδομάδων να παρακολουθηθεί από τον οποιονδήποτε Βουλευτή και από το οποιοδήποτε κόμμα. Ευχαριστώ πού.
Κύριε Μαντά, θα πάτε σύμφωνα με την πεπατημένη την προσωπική σας στο τέλος;
Στο τέλος.
Ωραία. Τον κ. Κεφαλογιάννη τον διαγράφω. Απεχώρησε η Νέα Δημοκρατία. Κύριε Μανιάτη, θέλετε να πάρετε τον λόγο τώρα;
Ας μιλήσουν άλλοι συνάδελφοι.
Προσέξτε. Οι άλλοι συνάδελφοι είναι οι κοινοβουλευτικοί εκπρόσωποι ως πρωτολογούντες, είναι οι εισηγητές και οι αγορητές μετά ως δευτερολογούντες και οι δευτερολογίες της Κυβέρνησης. Επομένως, εγώ σας ερωτώ ξανά.
Καλώς.
Θα έχετε κι εσείς σαν κοινοβουλευτικός εκπρόσωπος τη δυνατότητα, επίσης, δευτερολογίας. Σας βάζω εξ αρχής αντί για δώδεκα λεπτά, δεκαπέντε.
Λιγότερο, γιατί θα μιλήσω και αργότερα.
Ούτως ή άλλως δεν χάνεται. Σας βάζω δώδεκα. Αν χρειαστείτε μία ανοχή, θα την έχετε.
Κυρίες και κύριοι συνάδελφοι, αυτό εδώ - και παρακαλώ τους συναδέλφους του ΣΥΡΙΖΑ να το κοιτάξουν - είναι το σώμα των τροπολογιών και αυτό εδώ είναι το κυρίως σώμα του νομοσχεδίου. Είστε περήφανοι γι' αυτήν τη διαδικασία; Από πλευράς και μόνο έκτασης και όγκου οι τροπολογίες που κατατέθηκαν χθες και προχθές είναι διπλάσιες σε όγκο από το κυρίως σώμα του νομοσχεδίου. Αυτό πώς μπορεί αν το χαρακτηρίσει ένας κανονικός φυσιολογικός άνθρωπος που ζει σε μία μη κανονική χώρα με μία μη κανονική Κυβέρνηση; Ιλαροτραγωδία; Φαρσοκωμωδία; Εξευτελισμός του Κοινοβουλίου; Ό,τι και να πει κανείς, θα είναι πολύ λιγότερο από αυτό που συμβαίνει μέσα σ' αυτήν την Αίθουσα. Δυστυχώς, δεν είναι πια μόνο αυτό. Η οδηγία, που καλούμαστε να ενσωματώσουμε και που είναι μια θετική οδηγία, γιατί μειώνει τις δυνατότητες φοροδιαφυγής σε πανευρωπαϊκό επίπεδο, έχει έναν συγκεκριμένο σκοπό. Μία από τις τροπολογίες που φέρατε ξέρετε τι λέει; Μία από τις τροπολογίες στην Ενσωμάτωση της οδηγίας για την Καταπολέμηση της Φοροδιαφυγής σε Πανευρωπαϊκό Επίπεδο λέει πώς θα γίνεται ο χειρισμός του πάρκινγκ, του παρκαρίσματος αυτοκινήτων, στο Ίδρυμα «Σταύρος Νιάρχος». Δεν υπάρχει πια τίποτε πάνω στο οποίο να μπορεί να στηριχθεί μία στοιχειώδης λογική και μία στοιχειώδης κοινοβουλευτική δεοντολογία. Έχετε ξεπεράσει όλα τα όρια. Έχετε ξεπεράσει και τα όρια του αυτοεξευτελισμού. Το άρθρο 45 αυτού του νομοσχεδίου είναι ο εξευτελισμός της ελληνικής Κυβέρνησης. Ελπίζω να μην εκληφθεί και ως εξευτελισμός της Ελλάδας. Εσείς που σέρνετε στα δικαστήρια τον επικεφαλής της ΕΛΣΤΑΤ, τον κ. Γεωργίου, εσείς έχετε υπογράψει εδώ να πληρώσει ο ελληνικός λαός τα έξοδα των δικηγόρων του, γιατί έχει δικαιωθεί σε όλα τα δικαστήρια. Να τα πληρώσετε από την τσέπη σας. Έχετε σοβαρότατες πολιτικές ευθύνες, έχετε ηθική υποχρέωση να μην επιβαρυνθεί ο κρατικός προϋπολογισμός με τα δικαστικά έξοδα του κ. Γεωργίου, γιατί έχετε προσωπική ευθύνη ο καθένας από εσάς γι' αυτό το κατάντημα της Ελληνικής Δημοκρατίας. Έχουμε και άλλα πια που ξεπερνούν ό,τι θα μπορούσε να περιμένει ο Έλληνας πολίτης. Έχουμε ένα περιβόλι με μαργαριτάρια του κυρίου Τσίπρα, του επικεφαλής της Κυβέρνησης, του Πρωθυπουργού, ο οποίος αισθάνεται ευτυχισμένος, χαρούμενος, γιατί στο κέντρο της Αθήνας βλέπει χαμογελαστά πρόσωπα και γιατί μπορεί πολύ άνετα, όπως λέει ο ίδιος, να κυκλοφορήσει στα Εξάρχεια. Προφανώς, βλέπει χαμογελαστά πρόσωπα και κυκλοφορεί ελεύθερος από τον κήπο του Μεγάρου Μαξίμου και έχοντας ως επιπλέον διακοσμητικό στοιχείο τις κλούβες των ΜΑΤ που τον προστατεύουν από τους Έλληνες πολίτες. Αυτό κατά τον κύριο Πρωθυπουργό συνιστά την αλλαγή της σελίδας μίας χώρας που υπέγραψε και τρίτο και τέταρτο μνημόνιο και έρχεται τώρα να μας πει ότι μπορούν οι Έλληνες να χαμογελάσουν! Ξέρετε πόσος είναι ο ΕΝΦΙΑ που έρχεται τώρα; Είναι 3,1 δισεκατομμύρια! Ξέρετε πόσες είναι οι επιπλέον φορολογικές επιβαρύνσεις, στις οποίες έχετε υποβάλει τους Έλληνες φορολογούμενους; Είναι 3,7 δισεκατομμύρια! Τα πρωτοσέλιδα των σημερινών εφημερίδων καταγράφουν με ακρίβεια και πληρότητα τον ορυμαγδό της φορομπηχτικής πολιτικής που έρχεται τους αμέσως επόμενους μήνες. Έχει σημασία ότι ο κύριος Πρωθυπουργός προχθές σε συνέντευξή του στον «ΑLPHA» είπε με μία μικρή δόση υπερηφάνειας: «Ξέρετε, μπορεί να μας λένε ψεύτες, αλλά δεν μας λένε κλέφτες». Οποία τιμή! Αποδέχεστε τον χαρακτηρισμό μεγάλου μέρους των πολιτών ότι είστε ψεύτες, αλλά λέτε «τουλάχιστον δεν είμαστε κλέφτες!». Ξέρετε, ο ελληνικός λαός λέει «ο ψεύτης και ο κλέφτης μόνο τον πρώτο χρόνο χαίρεται». Δεν ξέρω ποια θα είναι η εξέλιξη της πολιτικής ζωής του τόπου το αμέσως επόμενο χρονικό διάστημα. [[Θόρυβος από την πτέρυγα του ΣΥΡΙΖΑ]] Είναι, λοιπόν, πολύ σημαντικό, εάν η Κυβέρνηση θέλει να συνεχίσει υπό συνθήκες ομαλότητας να διευθετεί τα δημόσια πράγματα της χώρας, να συνειδητοποιήσει ότι ζούμε σε μία ευρωπαϊκή χώρα, όπου υπάρχουν θεσμοί, υπάρχει Κοινοβούλιο, υπάρχουν ανεξάρτητες αρχές και υπάρχει και δικαιοσύνη. Γιατί πια έχουμε ξεπεράσει όλα τα όρια που θα μπορούσε κανείς να αποδεχθεί των παρεμβάσεων της εκτελεστικής εξουσίας και της παρέας του Μαξίμου, ακόμη και στον ανεξάρτητο θεσμό της δικαιοσύνης. Είναι πρωτοφανές, ο Πρόεδρος του Συμβουλίου της Επικρατείας, η Ένωση Δικαστών και Εισαγγελέων και η Ολομέλεια των Δικηγορικών Συλλόγων Ελλάδας με μία φωνή να καταγγέλλει και να λέει «Ως εδώ!». Δεν είναι εδώ καθεστώς Ερντογάν, δεν είναι καθεστώς Μαδούρο, δεν είναι καθεστώς Ουγγαρίας και Πολωνίας. Συνεχίζετε στην ίδια τακτική, την τακτική που προανέφερα: Να εξευτελίζετε το Κοινοβούλιο. Αυτό μπορεί να είναι επιλογή της Κυβέρνησης, των εκπροσώπων του ελληνικού λαού, των Βουλευτών του ΣΥΡΙΖΑ. Συνιστά αυτό επιλογή, συνιστά τιμή για όσους από εσάς ήσασταν στις προηγούμενες κοινοβουλευτικές περιόδους, που ξέρατε ότι ποτέ δεν ερχόταν τροπολογία με τέτοιο τρόπο, σε τόση έκταση και με τέτοιο όγκο; Γιατί τώρα έχουμε φτάσει στο άλλο, στο έσχατο επίπεδο αξιοπιστίας της Κυβέρνησης. Το μόνο που σας έχει απομείνει είναι ότι: «Ξέρετε, είμαστε εξίσου κακοί με τους προηγούμενους κακούς». Άρα γιατί αναστατώσατε όλη τη χώρα και σταματήσατε την πορεία εξόδου της ελληνικής κοινωνίας από τα μνημόνια το 2015; Για να είστε εξίσου κακοί με τους προηγούμενους κακούς; Γιατί πήρατε αυτό το ρίσκο σε βάρος της εθνικής οικονομίας, να βγείτε στις αγορές με ακριβότερο επιτόκιο από αυτό που θα μπορούσατε να έχετε επιτύχει υπό άλλες συνθήκες και όρους; Γιατί προφανώς ο κ. Τσίπρας σε πολύ χαμηλούς τόνους είπε: «Ήταν ένα επιτόκιο έκπληξη». Προφανώς, αρνητική έκπληξη, έκπληξη ψυχρολουσίας! Γιατί θα μπορούσε η χώρα να έχει δανειστεί, εάν υπήρχε άλλη Κυβέρνηση με πολύ χαμηλότερο επιτόκιο και γιατί, παρά το γεγονός ότι ο κ. Βαρουφάκης καταγγέλλει τον κ. Τσίπρα ότι ομολόγησε πως έδωσε πολύ περισσότερα από τους «Σαμαρο - Βενιζέλους», εν τοιαύτη περιπτώσει, τίποτε καλύτερο δεν έχει γίνει σε αυτή τη χώρα. Κύριε Πρόεδρε, κυρίες και κύριοι συνάδελφοι, θα τελειώσω αυτήν την πρώτη φάση της τοποθέτησής μου, γιατί θέλω να κλείσω με κάτι που κατά τη γνώμη μου συνιστά τη μεγάλη πρόκληση της ελληνικής κοινωνίας. Η μεγάλη πρόκληση της ελληνικής κοινωνίας είναι με πολύ καθαρό μάτι και πολύ καθαρό μυαλό να αξιολογήσει αυτό που ζούμε τα τελευταία δυόμισι χρόνια, να αξιολογήσει την κατάρρευση των απίστευτων ψεμάτων που ελέχθησαν από το 2012 μέχρι και σήμερα. Nα συνειδητοποιήσει ότι αυτήν τη στιγμή τη χώρα κυβερνούν άνθρωποι οι οποίοι αποπειράθηκαν στο πρώτο εξάμηνο του 2015 να κάνουν πραξικόπημα σε βάρος του Συντάγματος και της θεσμικής τάξης της χώρας. [[Θόρυβος από την πτέρυγα του ΣΥΡΙΖΑ]] Άνθρωποι που ήταν τα «assets» του κ. Τσίπρα, η κ. Ζωή Κωνσταντοπούλου, Πρόεδρος της Βουλής, ο κ. Παναγιώτης Λαφαζάνης, κορυφαίος Υπουργός, χαρακτηρίζουν τον Πρωθυπουργό ως προδότη. Εσείς τους επιλέξατε. Εσείς τους κάνατε πρωτοκλασάτα στελέχη του πολιτικού βίου της χώρας. Έρχεστε τώρα στο τρίτο μεγάλο «asset» της Κυβέρνησης, τον κ. Βαρουφάκη, και επειδή δεν τολμάτε να πείτε ότι λέει ψέματα ο Βαρουφάκης, προσπαθείτε με ευφυολογήματα να αποφύγετε το μεγάλο ερώτημα που τίθεται: Πραγματικά είχε προετοιμαστεί σχέδιο εξόδου της χώρας από την Ευρωπαϊκή Ένωση και το ευρώ; Πραγματικά είχε προετοιμαστεί η είσοδος της χώρας στην κόλαση της χρεοκοπίας; Πραγματικά ο κ. Τσίπρας την τελευταία στιγμή ανέκρουσε πρύμναν και άλλαξε τις επιλογές του, επειδή φοβήθηκε το «Γουδή». Επειδή αυτά τα λέει ο δικός σας άνθρωπος, αυτός τον οποίο εσείς επιλέξατε ως επικεφαλής της διαπραγματευτικής ομάδας για το μέλλον του τόπου, αρκετά πια με τις εξυπνάδες! Αρκετά με τα ευφυολογήματα! Έχετε χρέος να απαντήσετε ευθέως για το τι συμβαίνει σήμερα στη χώρα και έχουμε οδηγηθεί σε απώλεια 100 δισεκατομμυρίων ευρώ, σε υποθήκευση στο ταμείο αποικιοκρατίας όλης της δημόσιας περιουσίας της χώρας και σε επιπλέον μέτρα 15 δισεκατομμυρίων ευρώ, που θα πληρώσουν οι Έλληνες πολίτες. Αυτές είναι οι απαντήσεις που πρέπει να δώσει η Κυβέρνηση. Ευχαριστώ πολύ, κύριε Πρόεδρε.
Τον λόγο έχει ο Υφυπουργός κ. Μαυραγάνης, για πέντε λεπτά, να υπερασπιστεί και να παρουσιάσει την τροπολογία του. Αμέσως μετά θα μιλήσει ο κ. Παναγιώταρος. Κύριε Υπουργέ, έχετε τον λόγο.
Ευχαριστώ θερμά, κύριε Πρόεδρε. Κυρίες και κύριοι Βουλευτές, η τάξη που προσπαθούμε να βάλουμε στον τομέα των ανασφάλιστων οχημάτων εφαρμόζοντας έναν νόμο του 2013, μετά την αλλαγή όμως του ασφαλιστικού καθεστώτος του 2014 που αιφνιδίασε πάρα πολύ τους πολίτες, περιλαμβάνει ένα δυναμικό πεδίο όπου ανταλλάσσονται πληροφορίες καθημερινά με όλους τους ανθρώπους και ιδία με τους συνανθρώπους μας που βρίσκονται σε κατάσταση πενίας, φτώχειας ή οικονομικής εν γένει αδυναμίας και χρήζουν κοινωνικής προστασίας. Ανεφάνη, λοιπόν, ένα ζήτημα το οποίο για δύο δεκαετίες είχε ξεφύγει, είχε διαλάθει της προσοχής της πολιτικής εξουσίας και της πολιτείας εν γένει. Ποιο είναι αυτό; Την 1η Ιανουαρίου του 2004 όσα οχήματα ήταν κατεστραμμένα, ήταν κλεμμένα, ήταν εν πάση περιπτώσει αφανισμένα, έπρεπε με κάποιον τρόπο αυτά να δηλωθούν. Επειδή, όμως, μετά το 2004 με το προεδρικό διάταγμα 116, όπως ενσωμάτωσε μία σχετική οδηγία του 2000, προβλεπόταν ότι η δήλωση τέτοιων οχημάτων, που φτάνουν στο τέλος του κύκλου ζωής τους, θα έπρεπε να γίνει μέσα από μία εταιρεία ανακύκλωσης προέκυψε το ζήτημα τι θα γίνεται με αυτά που είναι προ του 2004. Έτσι οι υπηρεσίες από μόνες τους είχαν επιλέξει τον δρόμο να ακολουθούν τις διατάξεις που ίσχυαν μετά το 2004 και για τα προ του 2004. Καταλαβαίνετε, λοιπόν, ότι αυτό είχε δημιουργήσει μία τεράστια αδυναμία - όχι απλά σύγχυση - στο καταναλωτικό κοινό, τους συνανθρώπους μας, στους συμπολίτες μας που είχαν ένα όχημα το οποίο είχε καταστραφεί προ του 2004 κι έπρεπε με κάποιον τρόπο να το δηλώσουν αυτό για να εκκαθαρίσει και το μητρώο οχημάτων είτε το Υπουργείο Οικονομικών είτε το Υπουργείο Μεταφορών. Αυτός ο τρόπος, λοιπόν, έρχεται με την τροπολογία τούτη, που προβλέπει ότι με υπεύθυνη δήλωση κατ' ουσίαν των ιδιοκτητών των οχημάτων θα μπορούν να δηλώνουν… [[Θόρυβος στην Αίθουσα]] Αν θέλετε, να με ακούσετε, και μετά πείτε ό,τι θέλετε.
Συνεχίστε, κύριε Υπουργέ.
Αυτή, λοιπόν, η τροπολογία έρχεται ακριβώς να επουλώσει αυτό το κενό και να δώσει τη δυνατότητα στους συνανθρώπους μας οι οποίοι είναι σε άσχημη οικονομική θέση - κυρίως αυτοί είναι που βρίσκονται σε αυτή την κατάσταση - να δηλώσουν ότι τα οχήματά τους είχαν καταστραφεί προ του 2004 κι έτσι και να βοηθήσουν όλο το σύστημα του Υπουργείου Μεταφορών, αλλά και του Υπουργείου Οικονομικών να εκκαθαρίσει τα μητρώα, αλλά και από την άλλη μεριά εκείνοι να μην υποστούν μία δαπάνη ενός προστίμου που δεν οφείλεται εν προκειμένω. Αυτή είναι η τροπολογία. Νομίζω ότι είναι κοινωνικά δίκαιη και επιβεβλημένη.
Ωραία. Κύριε Παναγιώταρε, έχετε τον λόγο. Εφόσον χρειαστεί, θα έχετε μία μικρή ανοχή.
Ευχαριστώ, κύριε Πρόεδρε. Κύριε Μαυραγάνη, πολύ καλή η τροπολογία σας, αλλά υπάρχουν και άλλα τεχνικά ζητήματα όταν κάποιος πηγαίνει προς απόσυρση ένα όχημα έστω και μετά το 2004. Του ζητούν κάποια παράλογα πράγματα. Μπορείτε να το ελέγξετε και να διευκολύνετε τον κόσμο που και για αυτοκίνητα μετά του 2004 συναντούν πάρα πολλές τεχνικές και άλλες δυσκολίες ως προς την απόσυρσή τους. Δείτε το. Κατ' αρχάς, θα ήθελα να απαντήσω ότι ο κλέφτης και ο ψεύτης δεν χαίρονται τον πρώτο χρόνο σε αυτή τη χώρα, χαίρονται τουλάχιστον σαράντα τρία χρόνια τώρα. Όπως βλέπουμε, συνεχίζουν ανενόχλητα το θεάρεστο έργο τους. Επίσης, ακούσαμε και κάτι για το «ταμείο αποικιοκρατίας». Πολύ σωστή η ορολογία για το εν λόγω ταμείο. Αυτό, όμως, το ταμείο το ψήφισε και η Νέα Δημοκρατία και το ΠΑΣΟΚ, ψηφίζοντας το τρίτο μνημόνιο, όπου το περιελάμβανε και αυτό σε εκείνον τον ορυμαγδό άρθρων. Πριν μιλήσω για τα του οικονομικού νομοσχεδίου που απασχολεί σήμερα την ελληνική Βουλή, θα ήθελα να σχολιάσω εν τάχει την ατυχέστατη για εμάς δήλωση του κ. Τζανακόπουλου σχετικά με την εισβολή των οπλοφόρων αναρχικών - εξάλλου, οι ίδιοι το παραδέχονται - του Ρουβίκωνα στο προαύλιο της Βουλής ότι ήταν μία ακτιβιστική ενέργεια και ότι η Αστυνομία έκανε αυτό που έπρεπε. Αν κρίνουμε από τις σημερινές δηλώσεις - επίσημες και ανεπίσημες - από την Ελληνική Αστυνομία, η Αστυνομία δεν έκανε αυτό που έπρεπε, αλλά αυτό που διετάχθη να κάνει. Διότι αν έκανε αυτό που έπρεπε, θα είχε λύσει το πρόβλημα πολύ νωρίτερα. Συζητούμε σήμερα ένα οικονομικό νομοσχέδιο το οποίο περιλαμβάνει ένα τεράστιο ποτ πουρί από άρθρα σχετικά και άσχετα μεταξύ τους, και ακόμη περισσότερες τροπολογίες, πολύ περισσότερες σε όγκο από το κυρίως νομοσχέδιο. Θα ήθελα να σχολιάσω κι εγώ αυτά που είπε τις τελευταίες μέρες ο κ. Τσίπρας, ο αξιότιμος κύριος Πρωθυπουργός, μιλώντας στην «GUARDIAN» και τον «ALPHA». Είπε - και σύγκρινε ατυχέστατα βέβαια - ότι το 2021, με τις ενέργειες στις οποίες προβαίνουμε τώρα εμείς - εννοώντας η Κυβέρνηση ΣΥΡΙΖΑ και ΑΝΕΛ - , θα γιορτάσουμε τα διακόσια χρόνια της επανάστασης με ένα πολύ διαφορετικό τρόπο, σε μία διαφορετική Ελλάδα. Αυτές τις ενέργειες και τις διαφορές τις βιώνουμε ήδη όλοι οι Έλληνες πολίτες και θα τις βιώσουμε ακόμα περισσότερο τα επόμενα χρόνια. Σίγουρα δεν μπορεί να συγκριθεί με τίποτα κανένας κ. Τσίπρας και κανένας κ. Σαμαράς με τους αγωνιστές του 1821, οι οποίοι απελευθέρωσαν τούτο τον τόπο όχι φυσικά για να βλέπουμε αυτά τα αίσχη τα οποία συμβαίνουν στην εποχή μας. Πανηγυρίζετε, κύριοι του ΣΥΡΙΖΑ και των ΑΝΕΛ, για την έξοδό σας στις αγορές, κάτι το οποίο, αν ανατρέξουμε σε δηλώσεις σας και κείμενά σας - υπάρχουν πάρα πολλά στοιχεία στο διαδίκτυο κι εντός Βουλής και σε ερωτήσεις και αλλού - οι ίδιοι στηλιτεύατε με τον χειρότερο τρόπο. Το πράξατε - και, μάλιστα, πανηγυρίζετε - με πολύ δυσμενείς όρους για την πραγματικά τραγική ελληνική οικονομία. Και όταν τα πρώτα μνημόνια και οι συμφωνίες συνάπτονταν με όρους Αγγλικού Δικαίου - για να θυμηθούμε το Αγγλικό Δίκαιο - κάποιοι Βουλευτές του ΣΥΡΙΖΑ - ακόμα και Υπουργοί - ήταν στα κάγκελα και ανέβαιναν πάνω στα έδρανα, κατηγορώντας τους προηγούμενους για τα ίδια ακριβώς που πράττετε εσείς τώρα. Μέχρι και ερωτήσεις είχατε καταθέσει - βρήκαμε μία, ήταν πολλές - στον Κοινοβουλευτικό Έλεγχο. Ένας από τους δύο επερωτώντες σχετικά με το Αγγλικό Δίκαιο ήταν και ο κ. Τσακαλώτος, που το υπέγραψε τώρα με χέρια και με πόδια. Ο έτερος ήταν ο κ. Λαφαζάνης, που, αν μη τι άλλο, είχε την πολιτική ευθιξία να παραιτηθεί και να συνεχίσει τον αγώνα του απ' όπου και αν τον συνεχίζει. Η πραγματική οικονομική κατάσταση της πατρίδας μας είναι σε τραγικό σημείο, ασχέτως του τι λέτε. Είναι η ίδια καραμέλα, οι ίδιες λέξεις, οι ίδιες εκφράσεις, οι ίδιες ορολογίες που χρησιμοποιούσε και η συγκυβέρνηση Νέας Δημοκρατίας - ΠΑΣΟΚ - παλαιότερα και του Λαϊκού Ορθόδοξου Συναγερμού - ότι η ανάπτυξη έρχεται, ότι βγαίνουμε στις αγορές, ότι κάνουμε διάφορα. Τελικά, δεν έρχεται τίποτα. Σημερινά δημοσιεύματα - καθημερινά είναι αυτά, αλλά θα σας πω μόνο για ένα σημερινό - λένε ότι άνω του 30% των καταστημάτων του εμπορικού και ιστορικού κέντρου των Αθηνών είναι κλειστά. Δρόμοι που άλλοτε έσφυζαν από εμπορική και οικονομική ζωή, αυτή τη στιγμή είναι ορυμαγδός. Τα εναπομείναντα μαγαζιά βλέπουν τους διάφορους Ρουβίκωνες και άλλους αλληλέγγυους, φίλους σας, να τα σπάνε, να τα καίνε και να μη γίνεται τίποτα απολύτως. Δεν υπάρχει ούτε ένα ψήφισμα για τους καταστηματάρχες, ούτε μία αλληλεγγύη! Τίποτα απολύτως! Διαβάζουμε ότι δεκάδες χιλιάδες, απ' ό,τι φαίνεται, Εελληνόπουλα δεν θα μπορέσουν να πάνε στους βρεφονηπιακούς σταθμούς τον Σεπτέμβριο, γιατί δεν επαρκούν - όπως λέτε - τα κονδύλια του ΕΣΠΑ. Την ίδια ώρα μπαίνουν σε προγράμματα ΕΣΠΑ διάφοροι, οι οποίοι εν πολλοίς δεν έχουν να κάνουν με πρωτογενή παραγωγή ή με ανάπτυξη και παίρνουν με σχετική ευκολία έναντι άλλων προγράμματα της τάξης των 100.000 ευρώ. Διαβάσαμε - και βγήκαν τα δημοσιεύματα και οι αποφάσεις στο διαδίκτυο και στις εφημερίδες - ότι το διαγνωστικό κέντρο της κ. Γεροβασίλη, όπου τώρα νομίζω ότι είναι ο γιος της υπεύθυνος, πήρε περίπου 99.900 ευρώ από το ΕΣΠΑ. Λέτε, λοιπόν, ότι έρχεται η ανάπτυξη και την ίδια στιγμή δεν έχετε νομοθετήσει έναν ακατάσχετο επαγγελματικό τραπεζικό λογαριασμό. Η συντριπτική πλειοψηφία των ελευθέρων επαγγελματιών, που έχουν απομείνει, χρωστάνε παντού και με μαθηματική ακρίβεια τα λεφτά που μπαίνουν - διότι πλέον, έτσι όπως το πάτε, σε ελάχιστο χρονικό διάστημα όλες οι συναλλαγές θα είναι αυτόματες μέσω τραπεζών - δεν θα μπορούν να τα χρησιμοποιήσουν για τη δουλειά τους. Θα κατάσχονται από τον οποιονδήποτε, με ιδιαίτερη ευκολία, όπως συμβαίνει μέχρι τώρα. Και μετά έχετε το θράσος να μιλάτε για ανάπτυξη και να λέτε ότι θα καταπολεμήσετε τη φοροδιαφυγή, όταν συμβαίνουν όλα αυτά. Μάλιστα, τους σπρώχνετε όλους στην παρανομία - εντός ή εκτός εισαγωγικών - λέγοντας ότι θα καταπολεμήσετε τη φοροδιαφυγή με τη λοταρία. Δηλαδή, εκατομμύρια Ελλήνων πολιτών, στους οποίους κάνετε μία πραγματική αφαίμαξη, θα μπαίνουν σε κάποια λοταρία, για να κερδίζουν κάτι αστειότητες. Μιλάμε για «ασοβαρότητα» και «ασοβαροφάνεια» σε όλο της το μεγαλείο. Την ίδια ώρα, μας φέρνετε εδώ μία τροπολογία για την ΕΛΣΤΑΤ και τον κ. Γεωργίου, τον οποίο θέλατε κρεμασμένο στου Γουδή, αν και τελικά για άλλο γουδί μιλούσατε, όταν αναφερόσασταν σε «Γουδή». Έτσι δείχνουν οι πράξεις σας. Μάλλον αναφερόσασταν στο μαγειρικό σκεύος, για να φτιάξετε καμμία σκορδαλιά, γιατί όλα τα λόγια σας ήταν λόγια του αέρα. Ξαφνικά, του κ. Γεωργίου, που ήταν ένας από τους μεγαλύτερους εχθρούς για τον ΣΥΡΙΖΑ, τους ΑΝΕΛ και για πολλούς άλλους, του πληρώνει το ελληνικό δημόσιο όλα τα δικαστικά έξοδα, στα οποία τον εξωθήσατε και εσείς καλώς ή κακώς, δεν έχει σημασία. Εμείς λέμε ότι δεν μπορεί να μην αποφανθεί η δικαιοσύνη ή κάποιος, αν η ΕΣΤΑΤ χάλκευσε ή όχι τα στοιχεία. Αν είναι δυνατόν να μην μπορούμε να βγάλουμε ένα σοβαρό συμπέρασμα, ένα πραγματικό συμπέρασμα για το εν λόγω σοβαρότατο πρόβλημα! Η ουσία είναι ότι αυτόν που τον κατηγορούσατε για τα χειρότερα, τώρα του λέτε «θα σου πληρώσουμε όλα τα δικαστικά έξοδα, ό,τι και αν γίνει, και θα φύγεις αλώβητος». Φυσικά, όλα αυτά γίνονται με το απαραίτητο σπρώξιμο, «πουσάρισμα», της Ευρωπαϊκής Ένωσης, που χτυπά τον ζουρνά και εσείς χορεύετε, όπως χορεύουν τις αρκούδες τους στα διάφορα πανηγύρια οι διάφοροι Ρομά ανά την Ελλάδα και ανά τα Βαλκάνια. Το μέγεθος της υποκρισίας και της υποτέλειάς σας φαίνεται και σε άλλη τροπολογία. Για μια ακόμα φορά έρχεται παράταση φορολογικής και ασφαλιστικής ενημερότητας για το Μέγαρο Μουσικής. Για αυτό το Μέγαρο Μουσικής, το οποίο το στηλιτεύατε - όπως πολλά άλλα πράγματα - με τα χειρότερα, τώρα όχι μόνο ψηφίσατε να επωμιστεί τα κοντά 200 εκατομμύρια ευρώ χρέη του το ελληνικό δημόσιο - εσείς το ψηφίσατε αυτό - , αλλά δίνετε και συνεχείς παρατάσεις στις φορολογικές και ασφαλιστικές ενημερότητες, ώστε να λειτουργεί, για να μπορείτε να πηγαίνετε και να κάνετε τις κεντρικές σας επιτροπές, να πηγαίνετε εκεί να πουλάτε φύκια για μεταξωτές κορδέλες. Ακούσαμε τον ειδικό αγορητή των Ανεξαρτήτων Ελλήνων να λέει ότι το ίδιο έγινε για τα Ελληνικά Αμυντικά Συστήματα. Αλήθεια, είναι το ίδιο πράγμα τα Αμυντικά Συστήματα, που πρέπει πάση θυσία να τα κρατήσουμε ζωντανά, διότι έτσι ισχυροποιούμε την άμυνα της χώρας, με το Μέγαρο Μουσικής, των ελάχιστων κουλτουριάρηδων που δεκαετίες τώρα πήγαιναν και το απολάμβαναν εις βάρος του υπόλοιπου ελληνικού λαού; Όχι! Όχι! Όχι! Είστε υποκριτές! Μας φέρνετε και μια άλλη τροπολογία για το πάρκινγκ του «Νιάρχος». Η φαιδρότητα σε όλο της το μεγαλείο! Εδώ έχουμε πολλές απορίες και εμείς. Ναι, το Πολιτιστικό Ίδρυμα «Σταύρος Νιάρχος» είναι ένα φοβερό ίδρυμα. Δεκάδες χιλιάδες Ελλήνων πολιτών, οι οποίοι βλέπουν τις γειτονιές τους να έχουν αλωθεί, να έχουν αλλοτριωθεί από λαθρομετανάστες, εγκληματίες και δεν μπορούν να πάνε σε μια παιδική χαρά της γειτονιάς τους, πηγαίνουν σε έναν χώρο που πραγματικά είναι όαση. Ξαφνικά, λοιπόν, σε αυτόν τον χώρο, που δεν έχει χώρο εκτός ιδρύματος να παρκάρουν ούτε ποδήλατο, λέτε τώρα ότι θα βάλετε εισιτήριο στο πάρκινγκ του. Πολύ ωραίο το τυράκι! Και δεν ξέρουμε τι άλλο μπορεί να ακολουθήσει. Κάπου ήρθε και μια τροπολογία του κ. Τόσκα, που έχει κάποια θετικά ζητήματα για τους αστυνομικούς. Όμως, για να βλέπουν οι δεκάδες χιλιάδες Έλληνες αστυνομικοί τι συμβαίνει, στην ίδια τροπολογία εξισώνουν ζητήματα αστυνομικών με ζητήματα λαθρομεταναστών. Αν δεν την ψηφίσουμε εμείς, οι κακοί χρυσαυγίτες, θα βγουν κάποιοι και θα πουν ότι «να, δεν ψήφισαν την τροπολογία που αφορά ζητήματα των αστυνομικών»! Τώρα να πούμε εν τάχει κάποια πράγματα σχετικά με την οικονομία. Βλέπουμε εδώ τον αξιότιμο Υπουργό, βλέπουμε ανθρώπους μορφωμένους, κατηρτισμένους, οι οποίοι, όμως, σε ζητήματα ουσίας δεν κάνουν πολλά πράγματα. Όσον αφορά το ζήτημα των αποδείξεων, θα πω τα εξής: Αφού ψάχνετε να εφαρμόσετε κάποιο φορολογικό σύστημα στο ζήτημα των αποδείξεων και να εξαλείψετε τη φοροδιαφυγή από αυτό το κομμάτι, θα μπορούσατε πολύ καλά να εφαρμόσετε ό,τι εφαρμόζεται σε αρκετές χώρες του κόσμου, όπου κάποιος έχει τα εισοδήματά του, μείον τα έξοδά του, όποια κι αν είναι αυτά. Δηλαδή, όλες οι αποδείξεις να εκπίπτουν και στο τέλος αυτό που μένει να φορολογείται με ένα δίκαιο σύστημα. Αν είναι κάποιος που ζει στη Νίσυρο ή στα σύνορα, να έχει χαμηλότερο φορολογικό συντελεστή, αν κάποιος έχει τρία, τέσσερα, πέντε παιδιά, να έχει χαμηλότερο φορολογικό συντελεστή, αν κάποιος ανήκει σε μια ιδιαίτερη κατηγορία, αν είναι ΑΜΕΑ ή κάτι άλλο, να έχει χαμηλότερο φορολογικό συντελεστή και λοιπά. Εσείς, όμως, δεν κάνετε τίποτα από όλα αυτά. Αντί αυτού, εφαρμόζετε πρακτικές που τους διαλύουν στην κυριολεξία όλους. Βάλατε χαράτσι μέχρι και στα αναπηρικά επιδόματα. Θα θεωρούνται εισόδημα και θα επιβαρύνονται με εισφορά αλληλεγγύης. Μιλάμε για απίστευτα πράγματα, για έναν τραγέλαφο! Δεν ξέρετε τη μία μέρα τι ψηφίζετε εις βάρος της επόμενης ημέρας και του άλλου νομοσχεδίου το οποίο έρχεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ίδια ώρα έχουμε πάταξη της φοροδιαφυγής, κυνηγώντας κάτι φουκαράδες σε λαϊκές. Θα διαβάσατε και εσείς ότι συνελήφθη ένα αόμματος μουσικός - που είχε συμμετάσχει και σε ένα τηλεπαιχνίδι - , ο οποίος έπαιζε κάπου - νομίζω στην παραλία της Θεσσαλονίκης - , γιατί έβγαζε εισόδημα παράνομα. Συνελήφθη και ένας άλλος, λέει, γιατί πούλαγε καρπούζια και πεπόνια, κάποιος δύστυχος οικογενειάρχης, που, και παράνομος να είναι, θα έπρεπε να τον βάλετε τελευταίο στη λίστα, διότι τα πολύ, πολύ μεγάλα ψάρια δεν τα έχετε αγγίξει και, από ό,τι βλέπουμε, δεν έχετε σκοπό να τα αγγίξετε τώρα ή τους δίνετε άφεση αμαρτιών με τον άλφα ή βήτα τρόπο. Αν δεν υπάρξει ένα άκρως ανταγωνιστικό φορολογικό και ασφαλιστικό περιβάλλον, αλήθεια, ποιος πιστεύετε ότι θα έρθει στην Ελλάδα; Κανείς δεν έρχεται να επενδύσει, εκτός και αν είναι μιλημένος, όπως στην περίπτωση του Ελληνικού, της «COSCO», των αεροδρομίων και αλλού, που νομοθετείτε αποκλειστικά και μόνο επ' ωφελεία αυτών και κανενός άλλου. Ποιος θα έρθει; Με μεγάλη ευκολία θα πάει δίπλα στη Βουλγαρία, θα πάει στη Ρουμανία, θα πάει στην Αλβανία, θα πάει στην Κροατία, θα πάει στη Μάλτα, θα πάει στο Λουξεμβούργο. Εξάλλου, στην παγκοσμιοποιημένη οικονομία, την οποία και εσείς αγαπάτε και θέλετε και ζούμε, είναι πολύ εύκολο να φύγει ο οποιοσδήποτε. Αν δεν κάνετε ένα πραγματικά ανταγωνιστικό περιβάλλον για να τους φέρετε όλους εδώ, δεν θα κάνετε τίποτα. Θα κάνετε μία τρύπα στο νερό. Eάν φέτος, με τα νέα και τα πιο βάρβαρα φορολογικά, ασφαλιστικά μέτρα θα πιάσετε κάποιους που δεν πρόλαβαν, σε ένα, δύο χρόνια θα φύγουν και οι εναπομείναντες. Θα κλείσουν, λοιπόν, ή θα αυτοκτονήσουν ή θα πάνε στο εξωτερικό εάν δεν κάνετε μία σειρά απλών ενεργειών, οι οποίες δεν έχουν να κάνουν με την έξοδο ή όχι από το ευρώ, δεν έχουν να κάνουν με την παραμονή μας στην Ευρωπαϊκή Ένωση. Εξάλλου, η καραμέλα και η πιπίλα ότι μας το επιβάλλει η Ευρωπαϊκή Ένωση ή λόγω του ελεύθερου εμπορίου δεν μπορούμε να κάνουμε τίποτα, δεν ισχύουν, γιατί αλά καρτ το εφαρμόζετε, όπως στην άγρια φορολογία των αυτοκινήτων, επειδή έχει έσοδα και δεν σας ενδιαφέρουν τα πρόστιμα που πληρώνονται στην Ευρωπαϊκή Ένωση. Όμως, δεν το κάνετε για μία σειρά άλλων προϊόντων που κατασκευάζονται ή παράγονται στην Ελλάδα σε βάρος εισαγόμενων προϊόντων. Αντί αυτού, κάνετε το αντίθετο. Ειδικό φόρο στο κρασί, στην μπίρα, σε οτιδήποτε κατασκευάζεται εδώ εις βάρος αυτών που εισάγονται εδώ. Βλέπουμε το φαινόμενο οι μόνες διαδικασίες οι οποίες έχουν μία σχετική εξέλιξη να είναι οι εξαγωγικές δραστηριότητες, με όποια προβλήματα υπάρχουν, διότι και εδώ το παιχνίδι είναι άνισο. Ο Έλληνας οινοποιός, ο Έλληνας παραγωγός, ο Έλληνας κατασκευαστής αντιμετωπίζει και τον περιορισμό των capital controls και όλα τα άλλα προβλήματα, σε αντίθεση με τους ανταγωνιστές του από το εξωτερικό, οι οποίοι πράττουν και λειτουργούν στην κυριολεξία σε πολύ καλύτερο φορολογικό, οικονομικό περιβάλλον. Είναι σίγουρο πως με ό,τι και να ψηφίσετε σήμερα, με ό,τι και να ψηφίσουμε την άλλη εβδομάδα - θα ψηφίσετε μάλλον, γιατί μας υποσχεθήκατε ότι θα φέρετε πλήθος τροπολογιών, πολύ περισσότερες, βλέπουμε την επόμενη εβδομάδα να είναι σαν τους τόμους του Χρυσού Οδηγού οι τροπολογίες σε σχέση με τα δύο, τρία νομοσχέδια που θα έρθουν, σίγουρα άσχετες με τα νομοσχέδια - θα προσπαθείτε να περάσετε το οτιδήποτε.
Ολοκληρώστε, σας παρακαλώ, κύριε συνάδελφε.
Τελειώνω, κύριε Πρόεδρε. Εμείς είμαστε εδώ. Μας έχει ψηφίσει ένα μεγάλο τμήμα του ελληνικού λαού για να τα λέμε, να σας κρίνουμε και να αγωνιζόμαστε για την επιβολή της νομιμότητας καθ' οιονδήποτε τρόπο. Αυτό μας έχει δώσει ο ελληνικός λαός. Είμαστε η τρίτη πολιτική δύναμη, ό,τι και να κάνετε και στις δημοσκοπήσεις και σε όλα, και, απ' ό,τι φαίνεται, το μέλλον για εμάς, παρά τις διώξεις, παρά το οτιδήποτε, θα είναι πολύ καλύτερο σε σχέση με το δικό σας. Σας ευχαριστώ πολύ.
Κύριε Υπουργέ, είστε έτοιμος για τις νομοτεχνικές ή να δώσω τον λόγο και να μιλήσετε αργότερα;
Θα μιλήσω αργότερα.
Κύριοι συνάδελφοι, έχει γίνει μία αλλαγή στον Κοινοβουλευτικό Εκπρόσωπο των Ανεξαρτήτων Ελλήνων και αντί του κ. Παπαχριστόπουλου θα μιλήσει ο κ. Λαζαρίδης, τον οποίο καλώ στο Βήμα. Θα κλείσουμε τις ομιλίες των Κοινοβουλευτικών Εκπροσώπων με τον κ. Μαντά. Ορίστε, κύριε Λαζαρίδη, έχετε τον λόγο.
Σας ευχαριστώ, κύριε Πρόεδρε. Για άλλη μία φορά και τι δεν ακούσαμε εδώ. Ακούσαμε για ψεύτες, για κλέφτες. Αλλά, για να δούμε, οι ψεύτες και οι κλέφτες σε ποια έδρανα κάθονται; Μάλλον στα έδρανα της Αντιπολίτευσης κάθονται. Γιατί ψεύτες και κλέφτες είναι αυτοί οι οποίοι έκλεψαν τα χρήματα του ελληνικού λαού με το κόλπο του Χρηματιστηρίου, είναι αυτοί οι οποίοι κάνανε όλα αυτά τα «θαλασσοδάνεια», όλα αυτά τα εξοπλιστικά σκάνδαλα, τα οποία αποκαλύπτονται διαρκώς απ' αυτή την Κυβέρνηση, τα σκάνδαλα με την υγεία. Αυτοί είναι οι κλέφτες. Αυτή η Κυβέρνηση δεν διαχειρίστηκε τέτοια πράγματα. Αν είναι δυνατόν! Από την άλλη, να μην ξεχνάμε και το «λεφτά υπάρχουν» του ΠΑΣΟΚ, που υφάρπαξε την ψήφο του ελληνικού λαού το 2009. Μετά λεφτά δεν υπήρχαν, ισχυρίστηκε άλλα πράγματα. Στη συνέχεια το ίδιο έκανε και η Νέα Δημοκρατία με τα δύο «Ζάππεια» και τα δεκαοκτώ σημεία και με το «ουδείς αναμάρτητος». Τέλος πάντων. Ο ελληνικός λαός και μνήμη έχει και κρίση έχει. Είναι σαφές ότι η Αντιπολίτευση βρίσκεται σε απόλυτη αμηχανία, γιατί όλα τα αντιπολιτευτικά της χαρτιά έχουν καεί. Όπου ποντάρισε έχει εκτεθεί και έχει χάσει. Να μην ξεχνάμε, κύριοι συνάδελφοι, για άλλη μία φορά, ότι η χώρα αυτή καταστράφηκε απ' αυτά τα δύο κόμματα. Αυτοί οι δύο την κατέστρεψαν. Το χρέος στο 120% δεν το πήγε αυτή η Κυβέρνηση. Αυτοί το πήγαν. Στη συνέχεια, με την αρπαγή της ψήφου, το πήγαν στο 180% το χρέος. Τόσο ικανοί ήταν. Δηλαδή, είναι ο ορισμός της ανικανότητας. Έκλεισαν διακόσιες πενήντα δύο χιλιάδες επιχειρήσεις και κλαίνε τώρα, δήθεν, πάνω από το χυμένο γάλα και μιλάνε για τη μεσαία τάξη. Μα, η μεσαία τάξη είναι αυτές οι διακόσιες πενήντα δύο χιλιάδες επιχειρήσεις, τις οποίες στείλανε στα συσσίτια των ενοριών, στα συσσίτια των δήμων. Αυτές είναι, οι διακόσιες πενήντα δύο χιλιάδες επιχειρήσεις και η μεσαία τάξη. Στείλανε επιχειρήσεις στο εξωτερικό. Άκουσα νωρίτερα κάποιον συνάδελφο - δεν θυμάμαι αν ειπώθηκε χθες ή σήμερα - που είπε για επιχειρήσεις στο εξωτερικό. Τις επιχειρήσεις στο εξωτερικό, κύριοι συνάδελφοι, τις έδιωξαν αυτά τα δύο κόμματα. Ξεκίνησαν στη δεκαετία του 1990 από την κυβέρνηση Σημίτη, όταν έλεγε ότι πάμε να κατακτήσουμε τα Βαλκάνια. Δεν πρέπει να τα ξεχνάμε αυτά. Επιδοτούσε τις ελληνικές επιχειρήσεις. Τα ζήσαμε πάνω στη Μακεδονία. Πήγαιναν οι βιοτεχνίες, όλοι, και επένδυαν στη Βουλγαρία και στα Σκόπια και στην Αλβανία. Λέγαμε: «Τι είναι αυτά που γίνονται; Είναι δυνατόν να τα κάνει η ελληνική κυβέρνηση;». Και, όμως, τα έκανε η κυβέρνηση Σημίτη. Πρόσφατα - το 2012 ή το 2013- είχαμε και μια ακόμη μεγάλη απώλεια πάνω στη Μακεδονία με τη «ΒΙΟΧΑΛΚΟ», η οποία ήταν απώλεια μεν όσον αφορά το εργατικό δυναμικό στη Μακεδονία - στη Θεσσαλονίκη, συγκεκριμένα - αλλά απώλεια για την εθνική οικονομία από την άλλη, γιατί η «ΒΙΟΧΑΛΚΟ», όπως ξέρετε, ήταν το 10% των εξαγωγών της χώρας με 2,3 δισεκατομμύρια κύκλο εργασιών. Η κυβέρνηση Σαμαρά - Βενιζέλου την έδιωξε στο εξωτερικό και δήλωσε φορολογική έδρα στο Βέλγιο. Όλα αυτά που κάνουν, λοιπόν, είναι υποκριτικά και προσπαθούν να ποντάρουν σε απώλεια μνήμης. Όμως, ο ελληνικός λαός έχει μνήμη. Μειώσανε το ΑΕΠ κατά 25% μέσα σε πέντε χρόνια. Φτωχοποιήσανε το 1/3 των Ελλήνων. Δεν υπάρχει ούτε ένας θετικός δείκτης στα πέντε χρόνια της κρίσης. Τα αφήσαμε πίσω τα σαράντα πέντε χρόνια που κυβερνήσανε και καταστρέψανε τη χώρα. Τώρα μιλάμε για τα πέντε χρόνια της κρίσης. Δεν υπάρχει ούτε ένας θετικός δείκτης για να επιδείξουνε, σε αντίθεση με την παρούσα Κυβέρνηση. Να σας θυμίσω και κάτι άλλο, κύριοι συνάδελφοι: Ότι το 2014 ήταν τόσο ικανή η κυβέρνηση Σαμαρά - Βενιζέλου, που απέδρασε. Αφού δεν κατάφεραν να πάρουν την αξιολόγηση, επισπεύσανε την εκλογή Προέδρου της Δημοκρατίας κατά τρεις μήνες, για να εκτεθούν όσο το δυνατόν λιγότερο. Οπότε, απέδρασαν, χωρίς να πάρουν την αξιολόγηση. Να δούμε τώρα από την άλλη τι έκανε αυτή η Κυβέρνηση κι έχουν βρεθεί σε τέτοια αμηχανία: Έκλεισε δύο αξιολογήσεις και μάλιστα τη δεύτερη αξιολόγηση, την τελευταία αξιολόγηση, την πρόσφατη, μετ' επαίνων, κύριοι συνάδελφοι. Αυτό το δέχονται όλοι στην Ελλάδα αλλά και στο εξωτερικό. Το Χρηματιστήριο να μην ξεχνάμε ότι είναι σε σταθερή άνοδο. Την ανεργία τα δύο αυτά κόμματα την πήραν το 2009 στο 8% και την έφτασαν στο 28%. Αυτή είναι η ικανότητά τους. Η ικανότητα αυτών των δύο κομμάτων είναι αυτή: από το 8% πήγαν την ανεργία στο 28%. Δηλαδή, οι μισοί Έλληνες δούλευαν και οι άλλοι μισοί ήταν στην ανεργία. Αυτό γινόταν. Μιλάμε τώρα και για τις ελαστικές μορφές εργασίας. Ποιος ήταν αυτός, κύριοι συνάδελφοι, ο οποίος νομοθέτησε τις ελαστικές μορφές εργασίας; Να το θυμηθούμε λιγάκι; Το 2010 ήταν με την κυβέρνηση Γιώργου Παπανδρέου. Αυτοί νομοθέτησαν τις ελαστικές μορφές εργασίας. Τι έκαναν, παρά το γεγονός ότι είχαν στο νομικό τους οπλοστάσιο τις ελαστικές μορφές εργασίας; Εκτόξευσαν την ανεργία στο 28%. Και τώρα μιλάνε για ελαστικές μορφές εργασίας. Αυτοί το νομοθέτησαν. Συνεχίζω, κύριοι συνάδελφοι. Την ανεργία αυτή η Κυβέρνηση την παρέλαβε στο 28%. Την κατέβασε στο 21%. Θα ήθελα τώρα να σας διαβάσω ένα κομμάτι, μερικές σειρές, από την έκθεση της Εθνικής Τράπεζας της Ελλάδος. Σας το διαβάζω όπως ακριβώς το λέει η Εθνική Τράπεζα της Ελλάδος: «Σύμφωνα με τις εμπειρικές εκτιμήσεις της Διεύθυνσης Οικονομικής Ανάλυσης της ΕΤΕ, της Εθνικής Τράπεζας της Ελλάδος, στο βασικό σενάριο, όπου οι παραγωγικές επενδύσεις προβλέπεται να αυξάνονται κατά 8,5% ετησίως την περίοδο 2017-2019, συμβαδίζοντας με ρυθμό ανάπτυξης του ΑΕΠ ύψους 2% ετησίως, την ίδια περίοδο θα δημιουργηθούν διακόσιες τριάντα χιλιάδες νέες θέσεις απασχόλησης έως τα τέλη του 2019, οδηγώντας το ποσοστό ανεργίας χαμηλότερα του 18,5% από 21% σήμερα. Σε ένα δυσμενέστερο σενάριο», γιατί εξετάζει και το δυσμενέστερο σενάριο η Εθνική Τράπεζα, «όπου ο μέσος ετήσιος ρυθμός αύξησης των επενδύσεων περιορίζεται στο 3% και συμβαδίζει με ρυθμό αύξησης του ΑΕΠ ύψους 1% ετησίως, η αύξηση της απασχόλησης θα είναι κατά εβδομήντα χιλιάδες θέσεις χαμηλότερη στην τριετία 2017-2019, με το ποσοστό της ανεργίας να παραμένει στο 20% το 2019.». Επομένως ακόμη και η έκθεση της Εθνικής Τράπεζας της Ελλάδος επιβεβαιώνει τις προσδοκίες και τη θετική πορεία της Κυβέρνησης. Ο δε τουρισμός καταρρίπτει όλα τα ρεκόρ. Η γεωργία, κύριοι συνάδελφοι, ξαναπαίρνει μπρος και μάλιστα με την είσοδο νέων αγροτών στην παραγωγή, με όλα αυτά τα καινούργια προγράμματα, τα οποία η Κυβέρνηση τα έβαλε στο τραπέζι και κατάφερε να λειτουργήσουν σε συνεργασία με την Ευρωπαϊκή Ένωση. Πάει να πει ότι είμαστε σε θετική πορεία. Κάτι άλλο, επίσης σημαντικό, που έκανε αυτή η Κυβέρνηση είναι ότι ξεκίνησαν στην Κύπρο, κύριοι συνάδελφοι, οι έρευνες για τους υδρογονάνθρακες. Σε αντίθεση με τις προηγούμενες κυβερνήσεις, οι οποίες αρκούνταν στην κατευναστική πολιτική απέναντι στους Τούρκους - να χαϊδεύουμε τους Τούρκους, μην τυχόν τους ενοχλήσουμε - , η Κυβέρνηση αυτή, τηρώντας τους κανόνες του Διεθνούς Δικαίου, προχώρησε στους υδρογονάνθρακες. Οι διεθνείς οίκοι αναβαθμίζουν διαρκώς τη χώρα. Τι γινόταν στα χρόνια που κυβερνούσαν αυτοί; Μόνο αρνητικά σχόλια ακούγαμε από όλους αυτούς τους οίκους. Η έξοδος δε της χώρας στις αγορές, προς μεγάλη λύπη της Αντιπολίτευσης, είχε επιτυχία, όσο και να προσπαθούν τώρα να αλλοιώσουν τα νούμερα και λοιπά. Μάλιστα χθες ένας συνάδελφος του ΠΑΣΟΚ είπε: «Ξέρεις, μπορεί σε απόλυτο μέγεθος τα ποσοστά να ήταν λιγότερα τώρα από ό,τι η κυβέρνηση Σαμαρά - Βενιζέλου, αλλά τότε συγκρινόμενο με το γερμανικό spread ήταν μικρότερη η διαφορά.». Αυτά είναι αλχημείες, κύριοι συνάδελφοι. Εκείνο που μετράει είναι πόσα χρήματα βγαίνουν από το ταμείο της χώρας όταν λήγει το ομόλογο. Με αυτό που κατάφερε αυτή η Κυβέρνηση θα βγουν λιγότερα χρήματα από το ταμείο της χώρας. Αυτό έχει σημασία και όχι η σύγκριση με κάποιο άλλο spread. Τα ομόλογα της κυβέρνησης Σαμαρά - Βενιζέλου σε απόλυτα μεγέθη, με αυτό που κατάφερε η σημερινή Κυβέρνηση, θα πληρωθούν και αργότερα αλλά και κατά μισή μονάδα περίπου, δηλαδή 0,5%, λιγότερο. Έχασε δηλαδή; Δεν ήταν επιτυχία αυτή της Κυβέρνησης; Σαφώς ήταν επιτυχία. Συγκεκριμένα, το επιτόκιο διαμορφώθηκε στο 4,3%. Τον Απρίλιο του 2014, η κυβέρνηση τότε, πριν κλείσει την αξιολόγηση - γιατί δεν μπόρεσε να την κλείσει, όπως είπαμε νωρίτερα - , είχε πάρει 4,8%, ενώ η σημερινή Κυβέρνηση κατάφερε 4,3%. Προσέξτε, τώρα, πέντε ημέρες μετά το 4,8% τον Απρίλιο του 2014, τα spread εκτοξεύτηκαν στις 558 μονάδες βάσης. Αυτή είναι η πραγματικότητα. Δηλαδή αυτό το 4,8% πήγε στο 5,6%, και, προσέξτε, πέντε μέρες μετά. Μιλάμε για τα πενταετή ομόλογα ως τώρα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Το δε δεκαετές ομόλογο - λίγο την ανοχή σας θα ήθελα, κύριε Πρόεδρε, σας παρακαλώ - ...
Κύριε Λαζαρίδη, θα δείξουμε ανοχή.
Σας ευχαριστώ πολύ.
Θα μου επιτρέψετε, όμως, να πω ότι πρέπει και για το νομοσχέδιο να μιλήσετε. Γιατί δεν μπορώ να σας δώσω άλλον τόσο χρόνο για το νομοσχέδιο.
Βεβαίως. Κάνουμε και μια αποτίμηση, κύριε Πρόεδρε.
Σήμερα έχουμε νομοθετική εργασία.
Θα είμαι σύντομος.
Έχετε τρία λεπτά επιπλέον.
Σας ευχαριστώ, κύριε Πρόεδρε. Το δε δεκαετές ομόλογο Σαμαρά - Βενιζέλου έφτασε στο 9%. Συγκεκριμένα 8,94%. Είναι για να καμαρώνει κανείς; Δεν νομίζω. Το 2009 δε, όταν ανέλαβε η κυβέρνηση ΠΑΣΟΚ, η κυβέρνηση Παπανδρέου, τη διακυβέρνηση της χώρας, τα spread της Ελλάδας ήταν χαμηλότερα και από της Γερμανίας. Αυτά έκανε το ΠΑΣΟΚ, βέβαια και στη συνέχεια η Νέα Δημοκρατία. Είχαν και το σύνθημα τότε το ΠΑΣΟΚ «ο Τιτανικός που βαδίζει ολοταχώς στα βράχια» και λοιπά. Αυτή ήταν η εθνική τους πολιτική. Σήμερα δε, ο Σόιμπλε, ο καλός τους φίλος, μετά την επιτυχία της Κυβέρνησης στην έξοδο, δήλωσε: «Σημαντικό βήμα η έξοδος της Ελλάδος στις αγορές.». Ποιος; Ο Σόιμπλε, ο φίλος τους. Η «New York Times», το «BLOOMBERG». Το περιοδικό «SPIEGEL» μάλιστα λέει «μεταστροφή στο θέμα της φερεγγυότητας» για τη χώρα, κάτι που κατάφερε αυτή η Κυβέρνηση. Δεν θα σας κουράσω άλλο με αυτό. Θα ήθελα να πω ότι πλέον ο ελληνικός λαός αυτά τα ξέρει. Βλέπει τι έχει περάσει, ποιοι ευθύνονται γι' αυτή την κατάσταση και έχει και μνήμη και κρίση. Επομένως δεν μπορεί κανείς να τον εξαπατήσει. Είμαστε θετικοί στο παρόν νομοσχέδιο οι Ανεξάρτητοι Έλληνες, όπως είπε και ο εισηγητής μας, και το στηρίζουμε. Θα ήθελα να πω δύο λόγια - λιγότερο από ένα λεπτό - για την τροπολογία την οποία καταθέσαμε τρεις Βουλευτές, ο κ. Σκουρολιάκος, ο κ. Σαρίδης κι εγώ, την τροπολογία με γενικό αριθμό 1170 και ειδικό 200. «Οι προωθούμενες διατάξεις υπαγορεύονται από την ανάγκη διαμόρφωσης ομοιόμορφου και σύμφωνου με το ειδικό συνταγματικό καθεστώς νομικού πλαισίου για τα ακίνητα των ιερών μονών του Αγίου Όρους, εντός και εκτός αυτού, αλλά και γενικότερα κατοχύρωσης του αναγκαίου θεσμικού πλαισίου που διαφυλάσσει το αρχέγονο, ιδιαίτερο και προνομιακό καθεστώς του Αγίου Όρους, όπως αυτό προστατεύεται από τις ειδικές διατάξεις του Συντάγματος, άρθρο 105. Βάσει των ισχυουσών ρυθμιστικών διατάξεων του άρθρου 3 παράγραφος 6 περίπτωση β΄ του ν.4223/2013 και άρθρου 52 παράγραφος 1 του ν.4447/2016, οι ιερές μονές του Αγίου Όρους απαλλάσσονται από τον ενιαίο φόρο ιδιοκτησίας ακινήτων και την υποχρέωση υποβολής δηλώσεων ακίνητης περιουσίας εντύπου Ε9 για ακίνητα εντός και εκτός του Αγίου Όρους, με αναφορά στο αρχαίο προνομιακό καθεστώς τους, όπως αυτό ρητά και εν συνόλω προστατεύεται από το άρθρο 105 του Συντάγματος. Υπενθυμίζεται ότι στο άρθρο 105 του Συντάγματος αναφέρονταν και οι απαλλακτικές για τον φόρο μεγάλης ακίνητης περιουσίας διατάξεις, βλ. 23 εδάφιο ιβ΄, ν.2459/1997 Α17.». Κύριοι συνάδελφοι, σας καλώ να στηρίξετε αυτή την τροπολογία, γιατί, στηρίζοντας την τροπολογία, στηρίζουμε την Ορθοδοξία, το Άγιο Όρος, τα μοναστήρια του Αγίου Όρους. Είμαστε θετικοί στο παρόν νομοσχέδιο. Σας ευχαριστώ πολύ.
Ευχαριστούμε. Θα δώσω τον λόγο στον κ. Παπαδημητρίου, για να παρουσιάσει κάποιες νομοτεχνικές βελτιώσεις, τις οποίες θα καταθέσει και θα τις πάρετε οι συνάδελφοι. Μετά στον κ. Τόσκα, ο οποίος έχει μιλήσει για νομοτεχνική βελτίωση από χθες, αλλά δεν την έχει καταθέσει, για να την καταθέσει και γραπτώς. Κύριε Παπαδημητρίου, ορίστε. Δεν σας βάζω χρόνο, φαντάζομαι θα είστε σύντομος.
Ευχαριστώ πολύ, κύριε Πρόεδρε. Η νομοτεχνική βελτίωση έχει να κάνει με το άρθρο 57 του σχεδίου νόμου, το οποίο διαγράφεται και γι' αυτό τα υπόλοιπα άρθρα αναριθμούνται. Το επόμενο άρθρο, που τώρα είναι το άρθρο 57, έχει να κάνει με την τροποποίηση της σύνθεσης της Διυπουργικής Επιτροπής Στρατηγικών Επενδύσεων. Το επόμενο, άρθρο 58, ρυθμίζει τη διεξαγωγή των εκλογών για την ανάδειξη των διοικητικών συμβουλίων στα επιμελητήρια. Το ολοκληρωμένο νομοσχέδιο έχει κατατεθεί στη Γενική Γραμματεία της Κυβέρνησης και θα ακολουθήσει την κοινοβουλευτική διαδικασία. Τέλος, με το νέο τώρα άρθρο 59 επιδιώκεται η άμεση στελέχωση της Πανελλήνιας Έκθεσης Λαμίας, στην οποία αυτή τη στιγμή δεν υπηρετεί κανείς υπάλληλος και προσπαθούμε να αποσπάσουμε δύο υπαλλήλους. Ευχαριστώ πολύ.
Κύριε Τόσκα, έχετε κι εσείς τον λόγο για να μιλήσετε για τη νομοτεχνική σας βελτίωση.
Ευχαριστώ, κύριε Πρόεδρε. Είχα ήδη αναφερθεί χθες κατά την υποστήριξη της τροπολογίας, όμως δεν είχα καταθέσει γραπτώς τη νομοτεχνική βελτίωση στην υπ' αριθμόν 1153/184 τροπολογία. Την καταθέτω τώρα. Αυτή η βελτίωση αφορά την προθεσμία εφαρμογής της τροποποίησης αυτής, η οποία πηγαίνει έως και την 9η Σεπτεμβρίου του τρέχοντος έτους. Σας ευχαριστώ.
Κυρία Παπανάτσιου, θέλετε κι εσείς τον λόγο για να μιλήσετε για νομοτεχνικές βελτιώσεις;
Μάλιστα, κύριε Πρόεδρε.
Ορίστε, έχετε τον λόγο.
Κατ' αρχάς, πρέπει να πω ότι κάνω αποδεκτές τις δύο νομοτεχνικές βελτιώσεις, αυτές του κ. Παπαδημητρίου και του κ. Τόσκα. Θα ήθελα να παρουσιάσω τις δύο τροπολογίες που δεν είχαν παρουσιαστεί χθες. Είναι η με γενικό αριθμό 1171 και ειδικό 201, με την οποία με κοινή απόφαση του Προέδρου της Βουλής και του Υπουργού Οικονομικών ανοίγεται στην Τράπεζα της Ελλάδος διακριτός λογαριασμός με την επωνυμία «Βουλή των Ελλήνων» υπό την κατηγορία «ΚΑ 200- Ελληνικό Δημόσιο - Συγκέντρωση Εισπράξεων Πληρωμών». Αρμόδιος για τη διαχείριση του ανωτέρω διακριτού λογαριασμού με την επωνυμία «Βουλή των Ελλήνων» είναι αποκλειστικά ο Πρόεδρος της Βουλής διά των κατά περίπτωση υπηρεσιακών οργάνων, σύμφωνα με τις αρμοδιότητες που ορίζει ο Κανονισμός της Βουλής. Για την προτεινόμενη διάταξη με γενικό αριθμό 1172 και ειδικό 202 που αφορά το Μητρώο Αξιών Μεταβιβάσεων Ακινήτων, δημιουργείται στη Γενική Γραμματεία Δημόσιας Περιουσίας του Υπουργείου Οικονομικών ένα Μητρώο Αξιών Μεταβιβάσεων Ακινήτων στο οποίο θα συλλέγονται στοιχεία σχετικά με τις μεταβιβάσεις ακινήτων που πραγματοποιούνται από την 1η Μαρτίου 2017 και εφεξής. Τα στοιχεία αυτά δύναται να συλλέγονται από την Ανεξάρτητη Αρχή Δημοσίων Εσόδων, τα αρμόδια κτηματολογικά γραφεία, καθώς και τους συμβολαιογράφους. Σκοπός του μητρώου είναι η εξαγωγή στατιστικών συμπερασμάτων σχετικά με την αγορά ακινήτων και η παρακολούθηση της διαμόρφωσης της αγοράς αυτής. Μέρος των στοιχείων αυτών θα μπορεί να δημοσιοποιείται, με διασφάλιση, όμως, της ανωνυμίας των εμπλεκόμενων μερών, ώστε να παρέχεται σε κάθε ενδιαφερόμενο η δυνατότητα να αποκτά μια γενική εικόνα γύρω από την αγορά ακινήτων για πληροφοριακούς λόγους.
Ευχαριστούμε την κυρία Υπουργό. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Χρήστος Μαντάς.
Ευχαριστώ, κύριε Πρόεδρε. Δεν είναι και το ευτυχέστερο να κουβεντιάζουμε στην Αίθουσα του Κοινοβουλίου ενόσω έχουν αποχωρήσει τρία κόμματα. Θέλω να το σημειώσω αυτό. Πρέπει να δούμε λίγο επί της ουσίας τα πράγματα, γιατί νομίζω, κυρίες και κύριοι συνάδελφοι, ότι γι' αυτό το νομοσχέδιο που είναι ένα θετικό νομοσχέδιο - και θα πω συγκεκριμένα πώς τεκμηριώνεται αυτή μου η τοποθέτηση - δόθηκε πολύς χρόνος να το κουβεντιάσουμε και νομίζω ότι ακριβώς η διαδικασία που αποφασίσαμε χθες το απόγευμα για να μιλήσουμε σήμερα για τις τροπολογίες, εξυπηρετούσε ακριβώς το να συνεχιστεί ο διάλογος και να εξαντλήσουμε όλα τα περιθώρια, προκειμένου να καταλήξουμε, ο καθένας με τις πολιτικές του απόψεις και τις προσεγγίσεις του, στα ζητήματα του νομοσχεδίου. Συνεπώς ιδιαίτερα για το κόμμα της Αξιωματικής Αντιπολίτευσης που πραγματικά έχει γίνει αγνώριστο, θα έλεγα, και στη συμπεριφορά του και στον τρόπο του και στον θεσμικό του ρόλο, είναι εντελώς προσχηματικό το ότι τάχα δήθεν ήρθαν δέκα τροπολογίες από χθες το βράδυ μέχρι σήμερα το πρωί και γι' αυτόν τον λόγο αποχωρεί. Νομίζω ότι οι τροπολογίες που ενσωματώθηκαν στο νομοσχέδιο, έξι ή επτά, αν δεν κάνω λάθος, είχαν παρουσιαστεί ήδη από τη διαδικασία των επιτροπών. Οι δε υπόλοιπες τροπολογίες παρουσιάστηκαν και συζητήθηκαν χθες και σήμερα επίσης παρουσιάστηκαν κάποιες ακόμα τροπολογίες. Υπήρχε, λοιπόν, όλος ο αναγκαίος χρόνος για να συζητηθούν τα ζητήματα αυτά. Άρα θεωρώ απολύτως προσχηματική τη συμπεριφορά αυτή. Απορώ πώς παρασύρονται δυνάμεις σαν αυτές της Αξιωματικής Αντιπολίτευσης, αλλά θα έλεγα και το ΚΚΕ, από το Ποτάμι, που από την πρώτη στιγμή κιόλας - ίσως για άλλους λόγους, εγώ ειλικρινά δεν μπορώ να το καταλάβω - αποχώρησε από τη διαδικασία και πήρε το μπαλάκι λίγο και τους υπόλοιπους, προσπαθώντας να δημιουργήσουν ένα θέμα εκεί που για αυτό το συγκεκριμένο νομοσχέδιο δεν υπάρχει. Δεν ισχυρίζομαι ότι λειτουργούμε με έναν τρόπο που πραγματικά να είμαστε απολύτως ευτυχείς για αυτό. Γνωρίζουμε ότι πάρα πολλές από τις διαδικασίες τις οποίες ακολουθούμε δεν είναι αυτές οι οποίες θα θέλαμε. Δεν είναι. Επίσης, πρέπει και εμείς να κάνουμε βήματα να διορθώσουμε δυσκολίες και αστοχίες στη διαδικασία, έτσι ώστε να εξασφαλίζεται αυτό που είναι το βασικό, δηλαδή ο επαρκής δημοκρατικός διάλογος μέσα στη διαδικασία του Κοινοβουλίου. Πρέπει να κάνουμε βήματα διόρθωσης σε αυτό, χωρίς αμφιβολία. Όμως, για το συγκεκριμένο νομοσχέδιο νομίζω ότι είναι απολύτως προσχηματική αυτή η αποχώρηση που δείχνει σε έναν βαθμό - γιατί είναι και πολλά άλλα που το δείχνουν αυτό - το αδιέξοδο και την αμηχανία που βρίσκεται αυτή τη στιγμή η Αντιπολίτευση και ιδιαίτερα η Αξιωματική Αντιπολίτευση. Το λέω αυτό, κύριε Πρόεδρε, κυρίες και κύριοι Βουλευτές διότι τελικά οι πολιτικές δυνάμεις με την αποχώρησή τους αυτό που δεν ψηφίζουν είναι πρώτα από όλα την κοινοτική οδηγία. Αντικειμενικά, έστω και εάν έχουν δηλώσει ότι είναι υπέρ κ.λπ., δεν τη ψηφίζουν στο τέλος της μέρας. Δεν ψηφίζουν μια κοινοτική οδηγία, δηλαδή, η οποία επεκτείνει την αυτόματη ανταλλαγή πληροφοριών με σκοπό την καταπολέμηση της φορολογικής απάτης και της φοροδιαφυγής και του επιθετικού φορολογικού σχεδιασμού. Με βάση και την προηγούμενη κοινοτική οδηγία νομίζω ότι κινείται σε θετική κατεύθυνση. Δεν ψηφίζουν ότι πρέπει να γίνεται ανά χώρα η έκθεση των ομίλων πολυεθνικών επιχειρήσεων για το ποσό των εσόδων, το κέρδος προ φόρου εισοδήματος, τα καταβληθέντα και τον οφειλόμενο φόρο εισοδήματος. Δεν ψηφίζουν ακόμη και τον διπλασιασμό όπως έγινε τελικά, γιατί μέχρι εκεί μας επιτρέπεται, εάν καταλαβαίνω καλά, κυρία Υπουργέ, με βάση τα δεδομένα που έχουμε, δηλαδή τον διπλασιασμό σε δέκα και είκοσι χιλιάδες ευρώ των κυρώσεων, όταν παραβιάζονται αυτές οι υποχρεώσεις. Δεν ψηφίζουν μια θετική διόρθωση που κάναμε και που εκ παραδρομής δεν το είχαμε κάνει για την επαναφορά των ζωοτροφών στον πιο χαμηλό ΦΠΑ, για τους σπόρους και για τα δρεπτά άνθη που ακούσαμε εδώ και τους εκπροσώπους φορέων. Δεν ψηφίζουν το να υπάρχει ακατάσχετο 1.250 ευρώ στο ηλεκτρονικό πορτοφόλι. Δεν ψηφίζουν την τροπολογία για τις κληρώσεις για τη λοταρία που είναι μια θετική ρύθμιση. Δεν ψηφίζουν την τροπολογία για την αυτόματη επιστροφή φόρου εισοδήματος και ΦΠΑ, όταν πρόκειται για ποσό μέχρι τα 10.000 ευρώ. Δηλαδή, δεν ψηφίζουν στο τέλος της μέρας μια σειρά μέτρα και θετικές διατάξεις. Αντικειμενικά δεν τα ψηφίζουν καθώς και πολλές άλλες διατάξεις που δεν υπάρχει χρόνος να τις αναφέρω όλες μία - μία, αλλά νομίζω ότι αυτές είναι ενδεικτικές. Δεν ψηφίζουν ακόμη και την παραχώρηση ακινήτων που γίνεται στους Οργανισμούς Τοπικής Αυτοδιοίκησης και σε δημόσιους φορείς που είναι θετικά μέτρα. Όλα αυτά έχουν μια θετική διάσταση. Δεν τα ψηφίζουν αντικειμενικά με την αποχώρησή τους. Να πω ακόμη ότι στερούν το Κοινοβούλιο από έναν δημοκρατικό διάλογο ο οποίος θα μπορούσε να είχε αναπτυχθεί και να διορθώσει ή να βάλει ακόμη επιπλέον ζητήματα σε θετική κατεύθυνση για τις ρυθμίσεις που φέραμε σήμερα. Κλείνω με αυτό το θέμα, γιατί θέλω να πω και ορισμένα άλλα ζητήματα μέσα στον χρόνο μου, κύριε Πρόεδρε. Είναι γνωστό - το είπε και η κυρία Υπουργός - ότι το Υπουργείο ορισμένες ρυθμίσεις ήθελε να τις φέρει σε ξεχωριστό νομοσχέδιο. Λόγω του ότι κλείνει η Βουλή και υπάρχουν σε αυτό επείγουσες ρυθμίσεις, δεν υπήρχε ο χρόνος να έρθουν σε ένα ξεχωριστό νομοσχέδιο. Έχουμε και τα γεγονότα στη Λέσβο, την Κω, καθώς και άλλα τα οποία έπρεπε να ρυθμιστούν. Συνεπώς επαναλαμβάνω ότι για το συγκεκριμένο νομοσχέδιο νομίζω ότι είναι προσχηματική εντελώς και χωρίς ουσία η αποχώρηση. Άλλωστε πολλά απ' αυτά θα τα ψήφιζαν στο τέλος. Συνολικά το νομοσχέδιο νομίζω ότι θα το ψήφιζαν. Δεν ήθελαν να εμφανιστεί αυτή η εικόνα ίσως. Υποθέτω. Δεν ξέρω. Θα δείξει και στην επόμενη διαδικασία. Θα ήθελα όμως να κάνω μια αναφορά, κυρίες και κύριοι Βουλευτές, κλείνοντας την ομιλία μου, στην πολιτική συγκυρία, σε αυτά που συμβαίνουν και διαμείβονται στη μεγάλη εικόνα με βάση τις τελευταίες εξελίξεις στην επικαιρότητα. Χθες οι απαντήσεις και τοποθετήσεις του κ. Τσακαλώτου, του κ. Χουλιαράκη και βεβαίως της κ. Παπανάτσιου, που είναι εδώ σε όλη τη διάρκεια του νομοσχεδίου, έδειξαν ότι το θετικό γεγονός - το αναγνώρισαν όλες οι πολιτικές δυνάμεις - της εξόδου της χώρας στις αγορές, αυτή η κίνηση που έγινε πριν από μερικές μέρες, δεν υπάρχει πεδίο να το αμφισβητήσει κανένας. Είναι μιζέρια πραγματικά να προσπαθούν κάποιες πολιτικές δυνάμεις να κάνουν διάφορες συγκρίσεις - ας δεχθώ ότι ήταν θεμιτές - για το πώς ήταν η έξοδος το 2014 και πως είναι η έξοδος σήμερα. Συγκρίνοντας, κατά τη γνώμη μου, πράγματα απολύτως ανόμοια, νομίζω ότι δεν βοηθούν, δεν συμβάλλουν σε αυτό που έχει ανάγκη η χώρα: να είμαστε προσηλωμένοι στα πραγματικά προβλήματα της χώρας. Δεν μπορεί να αμφισβητηθεί σε καμμία περίπτωση, κυρίες και κύριοι Βουλευτές, ότι σε αυτές τις τελευταίες εβδομάδες, το τελευταίο χρονικό διάστημα, έχουν γίνει βήματα στη θετική κατεύθυνση. Επειδή σε αυτή την πραγματικότητα δεν μπορεί να υπάρξει εύκολα σοβαρός αντίλογος νομίζω ότι κάποιοι - μιλάω για ορισμένα από τα κόμματα της Αντιπολίτευσης και ιδιαίτερα για τα δύο κόμματα που κυβέρνησαν τη χώρα για δεκαετίες ολόκληρες - παραμένουν κολλημένοι και προσηλωμένοι στο παρελθόν προσπαθώντας να συγκρίνουν αυτό που θα γινόταν, δήθεν, αν αφήναμε να απογειωνόταν η χώρα στα τέλη του 2014 και δεν ανακόπταμε αυτή τη περίφημη πορεία της χώρας με την πραγματικότητα έτσι όπως εξελίσσεται. Αυτό που μου κάνει εντύπωση είναι ότι, δυστυχώς, παίρνουν γραμμή κάποια κόμματα. Δείτε σήμερα τα πρωτοσέλιδα κάποιων μέσων μαζικής ενημέρωσης. Μερικά απ' αυτά μου θυμίζουν προεκλογικές εκστρατείες της Αμερικής, τα σποτάκια και τις εικόνες που έδειχναν οι ρεπουμπλικάνοι για τους δημοκρατικούς. Είδα κι έναν καρχαρία σήμερα σε ένα πρωτοσέλιδο. Τέτοια μου θυμίζουν. Όσοι έχουν εμπειρία απ' αυτά τους προτείνω να τα ξαναδούν. Θα δουν στις παλιές εποχές, στις συγκρούσεις ανάμεσα στους ρεπουμπλικάνους και τους δημοκρατικούς αλλά και στις νεότερες, πώς ακριβώς χαρακτήριζαν οι ρεπουμπλικάνοι τους κομμουνιστές δημοκρατικούς και τι μέσα χρησιμοποιούσαν. Έχουμε φτάσει σε αυτό το επίπεδο. Είναι πολύ άσχημο να ταυτίζονται πολιτικές δυνάμεις και να υιοθετούν τέτοιου τύπου προσεγγίσεις. Και κάτι προτελευταίο, κύριε Πρόεδρε, γιατί θα πω και κάτι ακόμη μετά. Όλα μπορεί να τα πει κανείς, αλλά αυτό το «μια μη κανονική χώρα»; Εντάξει, είναι μια μη κανονική χώρα γιατί είναι μια χώρα σε πρόγραμμα, αλλά με «μη κανονική κυβέρνηση»; Νομίζω ότι υπερβαίνει αυτό το οποίο μπορεί να διαμειφθεί σε έναν δημοκρατικό διάλογο. Όσο και να προσπαθεί κάποιος στα σοβαρά να ισχυριστεί αυτό το πράγμα, το μόνο που δείχνει είναι ότι οι μόνες «κανονικές» κυβερνήσεις θα έπρεπε να είναι οι κυβερνήσεις του ΠΑΣΟΚ, της Νέας Δημοκρατίας κ.λπ., και ότι οποιοσδήποτε άλλος, μέσα από την εντολή του ελληνικού λαού δεν έχει κανένα δικαίωμα, δήθεν, να διεκδικεί και να έχει τη διακυβέρνηση της χώρας. Και ένα τελευταίο θέλω να πω, κύριε Πρόεδρε και με συγχωρείτε που υπερέβην τον χρόνο. Θα αναφερθώ στο άρθρο 55, όπου έχει ενσωματωθεί μια τροπολογία από το Υπουργείο Τουρισμού. Δυστυχώς δεν υπήρξε ο χρόνος και η δυνατότητα να γίνει μια συζήτηση πάνω σε αυτό. Επειδή δίνεται η δυνατότητα σε έκτακτες περιπτώσεις μετακίνησης στο εξωτερικό ανθρώπων από το Υπουργείο Τουρισμού και από τον ΕΟΤ, αντίστοιχα, θα ήθελα να πω ότι το προεδρικό διάταγμα - το οποίο το διάβασα εκ των υστέρων, πέρα από τη συζήτηση που κάναμε και στις επιτροπές - το οποίο ήδη υπάρχει και στο οποίο προστίθεται αυτή η τροπολογία, νομίζω ότι δίνει απολύτως τη δυνατότητα αυτών και της αντιμετώπισης των έκτακτων καταστάσεων. Και με αυτή την έννοια - βεβαίως είμαστε την τελευταία στιγμή - νομίζω ότι ίσως είναι και περιττή θα έλεγα μια τέτοια διάταξη. Προσπάθησα να βρω την κ. Κουντουρά, άλλα έλειπε και δεν μπόρεσα να την δω. Εν πάση περιπτώσει, ήθελα να το πω γιατί είναι ένα θέμα το οποίο νομίζω ότι πρέπει να το σημειώσουμε και αν μπορεί να γίνει κάτι σε σχέση με αυτό, να το κάνουμε έστω και την τελευταία στιγμή. Ευχαριστώ πολύ.
Λοιπόν, ξεκινάμε τώρα τις δευτερολογίες των εισηγητών και αγορητών. Με βάση, πλέον, την εικόνα που έχει η Ολομέλεια, θα μιλήσουν με τη σειρά οι κύριοι Παυλίδης, Κουτσούκος, Γερμενής, Δημήτρης Καμμένος και Κατσιαντώνης. Με βάση τον Κανονισμό έχετε επτάμισι λεπτά. Δυστυχώς έχουμε την πολυτέλεια του χρόνου λόγω της απουσίας των κομμάτων, κάτι που δεν είναι κάτι ευχάριστο. Ο κανένας βέβαια έχει την άποψή του, γιατί άκουσα τον κ. Μαντά. Θα δώσω δέκα λεπτά στον κάθε εισηγητή και στον κάθε αγορητή. Εάν είσαστε συντομότεροι, ακόμα καλύτερα.
Κύριε Πρόεδρε, μπορώ να έχω τον λόγο για ένα λεπτό;
Τι θέλετε, κύριε Κουτσούκο;
Κύριε Πρόεδρε, πριν δευτερολογήσουμε, επειδή κατά κύριο λόγο θα αναφερθούμε στις τροπολογίες, ήθελα να πω ότι δεν έχει τοποθετηθεί η κυρία Υπουργός για τις βουλευτικές τροπολογίες.
Μισό λεπτό, εγώ νόμιζα ότι είχε γίνει από χθες αυτό.
Δεν έχει γίνει και θέλουμε να το ξέρουμε.
Είστε έτοιμη, κυρία Παπανάτσιου να κάνετε μια κατ' αρχήν τοποθέτηση επί των βουλευτικών τροπολογιών; Έχει δίκιο ο κ. Κουτσούκος, για να έχουν εικόνα οι συνάδελφοι.
Κατ' αρχήν θέλω να πω ότι την 1152 την έχει κάνει αποδεκτή ο κ. Τσακαλώτος…
Ένα λεπτό, κυρία Παπανάτσιου. Αγαπητοί συνάδελφοι, πάρτε μπροστά το Σώμα, βρίσκετε τον αριθμό που λέει η Υπουργός και σημειώνετε δίπλα, για να μην γίνει μετά στις τοποθετήσεις κανένα λάθος.
Κύριε Πρόεδρε, δεν υπάρχει Σώμα. Γι' αυτό θέλω να μας εξηγήσει η κυρία Υπουργός ποιες δέχεται.
Μα, δεν τις έχετε τις τροπολογίες; Πάνω σε κάθε τροπολογία γράφεται, κύριε Κουτσούκο, ο γενικός αριθμός τάδε, ο ειδικός τάδε και ποιος Υπουργός το υπογράφει. Εσείς πιθανώς να νομίζετε έναν κατάλογο ενιαίο. Εντάξει, θα ήταν διευκόλυνση. Ωραία, αναλύστε τες πιο αργά, κυρία Υπουργέ, για να τις βρουν. Κυρία Παπανάτσιου, έχετε τον λόγο.
Όσον αφορά την τροπολογία με γενικό αριθμό 1152 και ειδικό 183, του κ. Κατσίκη, την έκανε αποδεκτή ο κ. Τσακαλώτος. Έχει να κάνει με τα ΚΕΠ. Με αυτήν έχουμε τελειώσει. Προχωράω στις υπόλοιπες. Για την τροπολογία με γενικό αριθμό 1150 και ειδικό 182, του κ. Κουτσούκου, για την παραχώρηση ακινήτου στο Δήμο Ήλιδας του Νομού Ηλείας, αναφέρθηκα και όταν παρουσίασα και τις υπουργικές τροπολογίες. Δεν είμαστε αρνητικοί. Έχουν γίνει κινήσεις από την ΕΤΑΔ για ένα μέρος του ακινήτου. Υπάρχει η αίτηση του δημάρχου για όλο το ακίνητο. Οι υπηρεσίες θα το εξετάσουν. Θα μας φέρουν τις απόψεις τους και θα έχουμε την απάντηση εν ευθέτω χρόνο. Για την τροπολογία με γενικό αριθμό 1166 και ειδικό 196, των κ.κ. Θεοχάρη, Παναγούλη, Καρρά, Μάρκου, Μεγαλοοικονόμου, που αφορά την εξαίρεση από τον υπολογισμό του εισοδήματος από μισθωτή εργασία των εφάπαξ καταβολών με παροχές από ταμεία πρόνοιας, έχουμε βρει κάποιες δυσκολίες. Αντίστοιχη είναι και η τροπολογία του κ. Μπαλαούρα, με γενικό αριθμό 1169 και ειδικό 199. Αφορά το ίδιο θέμα, παροχής συμπληρωματικής ασφάλισης από τα αλληλοβοηθητικά ταμεία. Και τις δύο τις βλέπουμε πάρα πολύ θετικά. Θέλουμε να τις κάνουμε αποδεκτές, είτε τη μία είτε την άλλη, γιατί εξυπηρετούν τον ίδιο σκοπό. Θεωρούμε, όμως, ότι πρέπει να γίνουν κάποιες βελτιώσεις ακόμη, που αυτή την στιγμή δεν είμαστε έτοιμοι να τις κάνουμε.
Μην κάνετε αξιολόγηση. Στο διά ταύτα, μην χάνουμε τον χρόνο.
Και την τροπολογία με γενικό αριθμό 1167 και ειδικό 197, πάλι των κ.κ. Θεοχάρη, Παναγούλη, Καρρά, Μάρκου, Μεγαλοοικονόμου, τη βλέπουμε θετικά. Παρ' όλα αυτά περιμένουμε να δούμε κάποια περισσότερα στοιχεία. Το ίδιο ισχύει και για την τροπολογία με γενικό αριθμό 1170 και ειδικό 200, που αφορά κάποιες ρυθμίσεις για τις ιερές μονές του Αγίου Όρους. Την βλέπουμε, κατ' αρχήν, θετικά.
Είναι αυτή που ανέπτυξε ο κ. Λαζαρίδης.
Έτσι ακριβώς. Περιμένουμε κάποια στοιχεία από τις υπηρεσίες. Εάν προλάβουμε σήμερα, θα σας απαντήσουμε, διαφορετικά σε επόμενη συνεδρίαση.
Επομένως, κύριε Κουτσούκο, από ό,τι καταλάβαμε όλοι έγινε αποδεκτή μια τροπολογία, του κ. Κατσίκη, με γενικό αριθμό 1152 και ειδικό 183. Ορίστε, κύριε Παυλίδη, έχετε τον λόγο.
Κατ' αρχάς, νομίζω ότι είναι κρίμα που αποχώρησαν διάφορα κόμματα της Αντιπολίτευσης. Νομίζω ότι αυτό δεν τιμά την κοινοβουλευτική διαδικασία. Θέλω να πιστεύω ότι εξυπηρέτησε άλλους σκοπούς παρά την πραγματική διαδικασία του νομοσχεδίου, δεδομένου ότι υπήρξε μια υπερβολή γύρω από την εκτίμηση και την αξιολόγηση των τροπολογιών. Υπήρξε μια υπερβολή, η οποία δεν έχει να κάνει έτσι και αλλιώς με την πρόθεση, ούτε την κυβερνητική ούτε την κοινοβουλευτική, για να υπάρξει τέτοιου είδους ανωμαλία και να μιλάμε σήμερα πλέον σε ένα Κοινοβούλιο στο οποίο απέχουν ήδη τρία, τέσσερα κόμματα, εάν δεν κάνω λάθος. Υπήρξε ο απαραίτητος χρόνος και το δηλώσαμε, πως παρ' ότι υπήρχε μια πρόταση να τελειώναμε χθες, με το δεδομένο αυτών των τροπολογιών, αποφασίσαμε να μιλήσουμε και σήμερα και να διαθέσουμε όσο χρόνο χρειαστεί για να γίνει μια εκτενής συζήτηση πάνω στις τροπολογίες. Κατά δεύτερον, υπάρχει και μια λάθος αξιολόγηση για αυτές τις τροπολογίες. Στο συνολικό νούμερο των τροπολογιών δέκα, έντεκα τροπολογίες αφορούν το αντίστοιχο, το αρμόδιο Υπουργείο και άλλες έξι, επτά αφορούν τροπολογίες που κατατέθηκαν από Βουλευτές. Οι τροπολογίες από Υπουργεία, εκτός του αρμοδίου Υπουργείου, δεν είναι τόσες πολλές. Η πλειοψηφία, δηλαδή πάνω από το μισό των τροπολογιών, είναι τροπολογίες του αντίστοιχου Υπουργείου, ως οφείλει, και βουλευτικές τροπολογίες, για τις οποίες ήδη τοποθετήθηκε η αρμόδια Υφυπουργός. Με δεδομένο, λοιπόν, αυτό νομίζω ότι σηκώθηκε πολύς καπνός για το τίποτα, ιδιαίτερα από κόμματα και εκπροσώπους κομμάτων, οι οποίοι μας έχουν συνηθίσει στο παρελθόν να κάνουν διακυβέρνηση με πράξεις νομοθετικού περιεχομένου και με κατεπείγοντα νομοσχέδια μέσα στη νύχτα. Με αυτή την έννοια δεν θα σχολιάσω άλλο. Το γεγονός ότι το σημερινό νομοσχέδιο κατατίθεται και συζητείται σε μια χρονική περίοδο, λίγο πριν τη θερινή λήξη της Βουλής, νομίζω ότι καθιστά κατανοητό το ότι υπάρχουν αρκετές καταληκτικές ημερομηνίες, στις οποίες πολλά Υπουργεία οφείλουν να ανταποκριθούν άμεσα για να μην υπάρχουν διάφορες διοικητικές και υπηρεσιακές ανωμαλίες. Με αυτή την έννοια, ο μεγάλος αριθμός των τροπολογιών έχει και μια εξήγηση τέτοιου χαρακτήρα. Να μην γεννάμε άλλου είδους ζητήματα, τα οποία - ξαναλέω - νομίζω ότι δεν βοηθούν το νομοσχέδιο, ιδιαίτερα ένα νομοσχέδιο το οποίο είναι θετικό. Ο θετικός χαρακτήρας του νομοσχεδίου επιβεβαιώθηκε και στη συζήτηση που έγινε το προηγούμενο διάστημα στις επιτροπές και στη δημόσια διαβούλευση των φορέων. Ήρθαν και τοποθετήθηκαν εκπρόσωποι παραγωγικών φορέων και αυτοδιοικητικοί φορείς, οι οποίοι αξιολόγησαν τα θετικά χαρακτηριστικά του νομοσχεδίου και τάχθηκαν θετικά γύρω από αυτό. Θα αναφερθώ επιγραμματικά, γι' αυτό και είπα ότι δεν θα χρειαστώ τόσο χρόνο. Νομίζω έχει γίνει το ελάχιστο για το νομοσχέδιο στο δεύτερο μέρος του, που αφορά διάφορες φορολογικές ρυθμίσεις. Έγινε μια εκτενής συζήτηση, γι' αυτό και η αποχώρηση των συναδέλφων αδικεί όλη αυτή την προετοιμασία του νομοσχεδίου και στις επιτροπές και στην Ολομέλεια. Έγινε μια μεγάλη συζήτηση που αφορούσε κυρίαρχα τη μείωση του ΦΠΑ στα αγροτοκτηνοτροφικά προϊόντα και στη συνολική αγροτοκτηνοτροφική δραστηριότητα. Είναι ένα αίτημα και μια διαδικασία που θα δώσει μια ανάσα στην αναπτυξιακή δραστηριότητα στον πρωτογενή τομέα, όπως και η απαλλαγή πέραν του ενός τέλους επιτηδεύματος στα καταλύματα, τα οποία έχουν πάνω από μία έδρα. Στεγάζονται, δηλαδή, και δρουν σε ξεχωριστές περιοχές, παρ' ότι λειτουργούν υπό το καθεστώς μιας ενιαίας άδειας λειτουργίας. Η απαλλαγή του ΕΝΦΙΑ - ως οφείλουμε - στους κατοίκους της Λέσβου και της Κω είναι το λιγότερο που θα μπορούσαμε να κάνουμε γι' αυτές τις δοκιμαζόμενες τοπικές κοινωνίες μετά τους τελευταίους σεισμούς. Ένα ακόμα σημαντικό σημείο του νομοσχεδίου είναι η επιστροφή των ποσών των εισπραχθέντων παραβόλων στα ανασφάλιστα οχήματα, για όσους πλήρωσαν τα παράβολα πριν την καταληκτική ημερομηνία της παράτασης της 14ης Ιουλίου και η δραστική μείωση των παραβόλων για όσους δεν συμμορφώθηκαν με αυτές τις ημερομηνίες μετά τη 14η Ιουλίου. Επίσης, πολύ σημαντικό - και θέλω να το τονίσω - είναι οι παραχωρήσεις και μεταβιβάσεις κυριότητας, για δεύτερη φορά σε νομοθέτημα, χωρίς αντάλλαγμα στην τοπική αυτοδιοίκηση και σε δημόσιους οργανισμούς. Νομίζω ότι δίνει μια μεγάλη ανάσα στις τοπικές κοινωνίες και στις παραγωγικές ανάγκες αυτών των τοπικών κοινωνιών, κυρίαρχα για εκπαιδευτικούς, πολιτιστικούς ή άλλους λόγους, όπως είναι οι λόγοι υγείας. Και νομίζω ότι είναι αίτημα το οποίο χρόνια διεκδικείται και τονίζεται από την τοπική αυτοδιοίκηση. Είναι πολύ θετικό που αυτή η Κυβέρνηση έρχεται να ικανοποιήσει αυτά τα αιτήματα, κυρίως δίνοντας μια μεγάλη αναπτυξιακή ανάσα στις τοπικές κοινωνίες. Ξέρουμε πολύ καλά πόσο σημαντικό είναι σε μικρούς δήμους και σε μικρές περιοχές να δίνουμε τέτοιες μεγάλες ανάσες αποκεντρωμένης και αναπτυξιακής αντίληψης. Στο πρώτο μέρος του νομοσχεδίου έγινε μια μεγάλη κουβέντα γύρω από τη συμμόρφωση στην οδηγία 881 του 2016 και της ανάγκης γενικότερα να υπάρξει μια ανταλλαγή πληροφοριών και σε ευρωπαϊκό και σε παγκόσμιο επίπεδο, κυρίως σε σχέση με τους ομίλους των πολυεθνικών επιχειρήσεων στη μεγάλη μάχη που δίνεται σε ευρωπαϊκό και παγκόσμιο επίπεδο για την πάταξη της φοροδιαφυγής και της φορολογικής απάτης. Και νομίζω ότι σε αυτόν τον τομέα ήδη έχουν γίνει πολλά. Νομίζω ότι θα έρθουν και άλλα νομοσχέδια αντίστοιχων συμμορφώσεων και θεωρώ ότι θα πρέπει σε όλα αυτά - ανεξάρτητα από τη συμμόρφωση σε νομοθετικό πλαίσιο - να υπάρχει και μια πραγματική παραγωγή έργου, στοχευμένη πλέον σε τέτοιους τομείς φοροδράσεως, φοροδιαφυγής και φορολογικής απάτης. Διότι νομίζω ότι είναι μια μεγάλη γάγγραινα και μια μεγάλη μαύρη τρύπα στην ελληνική οικονομία, την οποία, έτσι κι αλλιώς, καλύπτει ο ελληνικός λαός με τις δικές του θυσίες. Είναι υποχρέωση της πολιτείας να ανταποκριθεί απόλυτα, ανεξάρτητα από τις συμμορφώσεις της ευρωπαϊκής οδηγίας, στο παραγωγικό της έργο γύρω από αυτό. Εγώ καλώ το Σώμα να υπερψηφίσει το νομοσχέδιο. Θεωρώ ότι αδικήσαμε την όλη κουβέντα με τις αποχωρήσεις των συναδέλφων και των αντίστοιχων κομμάτων τους. Νομίζω ότι η συζήτηση διεξήχθη σε πολύ καλό κλίμα και στις επιτροπές και επιβεβαιώθηκε ο θετικός χαρακτήρας του νομοσχεδίου και από τη δημόσια διαβούλευση. Το γεγονός ότι υπήρξαν αυτές οι τροπολογίες, το αναφέρω και πάλι, αφορά κυρίως και τη χρονική περίοδο στην οποία κατατίθεται το νομοσχέδιο, το οποίο, αντικειμενικά, οδήγησε και σε κάποιες καταληκτικές ημερομηνίες. Επίσης, υπήρξαν και αρκετές προτάσεις τροπολογιών από συναδέλφους ανεξάρτητους Βουλευτές ή μεμονωμένους συναδέλφους και, άρα, κάπως έτσι θα έπρεπε να τα κουβεντιάσουμε όλα αυτά. Ο χρόνος ήταν αρκετός και επαρκής για να γίνει αυτή η συζήτηση και από εκεί και πέρα δεν νομίζω ότι μπορούσε να «γεννήσει» οποιαδήποτε άλλη αντίληψη. Είναι κρίμα που ένα μεγάλο κομμάτι των συναδέλφων λείπει, ιδιαίτερα σε ένα νομοσχέδιο με τέτοια θετικά χαρακτηριστικά. Ευχαριστώ πολύ, κύριε Πρόεδρε.
Κύριε Ξυδάκη, θέλετε να πείτε κάτι για δυο - τρία λεπτά για το άρθρο 57; Κύριε Κουτσούκο, είναι σε συνάρτηση με κάτι που είπε ο κ. Μαντάς κι αμέσως μετά θα σας δώσω τον λόγο. Κύριε Ξυδάκη, έχετε τον λόγο.
Κύριε Πρόεδρε, αγαπητοί συνάδελφοι, υπάρχει μία τροπολογία από το Υπουργείο Τουρισμού, που αφορά τη δυνατότητα να υπερβούμε το ισχύον προεδρικό διάταγμα για τους υπαλλήλους εξωτερικού του Ελληνικού Οργανισμού Τουρισμού. Σύμφωνα με την προτεινόμενη τροπολογία, γίνεται η πρόταση να μπορεί να παίρνει ο Υπουργός και από τους υπαλλήλους του Υπουργείου Τουρισμού κατ' εξαίρεση και καθ' υπέρβαση των λειτουργιών του υπηρεσιακού συμβουλίου να καλύπτονται κάποιες ανάγκες. Φρονώ ότι επειδή δεν έχουμε σε βάθος γνώση και λεπτομερή υποστήριξη γι' αυτό το θέμα, πρέπει να αποφύγουμε να καταστρατηγήσουμε ένα προεδρικό διάταγμα, μία νομοθεσία η οποία διέπει τη λειτουργία πολλών δημοσίων οργανισμών, να μην καταστρατηγήσουμε την αυτοτέλεια του Ελληνικού Οργανισμού Τουρισμού. Έτσι κι αλλιώς είναι λίγοι οι υπάλληλοι του Υπουργείου Τουρισμού και δεν ξέρω αν έχουν την τεχνογνωσία και τις δυνατότητες να ανταποκριθούν σε θέσεις ευθύνης στο εξωτερικό, σε έναν οργανισμό όπως ο ΕΟΤ που έχει ιδρυθεί από τον Μεσοπόλεμο. Να μη βιαστούμε, λοιπόν, και να παρακαλέσουμε την Υπουργό να την αποσύρει και να μας τη φέρει περισσότερο τεκμηριωμένη.
Απ' ό,τι καταλαβαίνω, εσείς διαφωνείτε επί της ουσίας της τροπολογίας. Ο κ. Μαντάς είπε ότι τη θεωρεί περιττή, διότι κατά την άποψή του καλύπτεται το θέμα από το προεδρικό διάταγμα. Είναι δύο διαφορετικές προσεγγίσεις.
Συμφωνώ με τον κ. Μαντά. το προεδρικό διάταγμα ακριβώς καλύπτει. Εγώ λέω ότι θα πρέπει να εξαντληθούν τα όρια.
Κυρία Υπουργέ, ενημερώστε μας πριν το τέλος της συνεδρίασης - είναι απόφαση της Κυβέρνησης - γιατί πρέπει εδώ οι συνεργάτες του Προεδρείου να το ξέρουν νωρίτερα από το τέλος, για να ξέρουμε στο άρθρο 57, τελικά, τι θα ψηφίσουμε. Κύριε Κουτσούκο - σας βλέπω μετά από καιρό χωρίς την πατερίτσα και περαστικά σας - έχετε τον λόγο.
Ευχαριστώ, κύριε Πρόεδρε. Θα προσπαθήσω να μοιράσω τον χρόνο μου για να κάνω μερικά πολιτικά σχόλια, με βάση όσα έχουν προηγηθεί, να πω για μερικά άρθρα του νομοσχεδίου και να πω, επίσης, για τις τροπολογίες. Κυρίες και κύριοι συνάδελφοι, ήταν ενδιαφέρουσα πολιτικά η συζήτηση, καθώς ο κ. Τσακαλώτος έχει μία ειδική τέχνη να τη φορτίζει και όταν έρχονται τα δύσκολα, να «στρίβει διά του αρραβώνος». Εχθές ο κ. Τσακαλώτος, ούτε λίγο ούτε πολύ, μας είπε να μην ασχολούμαστε τόσο πολύ με την έξοδο στις αγορές, αυτά είναι αέρας, είναι αφρός και εκείνο που θα μείνει είναι η στρατηγική. Κι όταν ο κ. Μανιάτης του έβαλε ορισμένα δύσκολα ερωτήματα, στην αρχή μεν εκνευρίστηκε, με έναν τρόπο που το κάνει συχνά όταν αντιμετωπίζει δυσκολίες και στο τέλος προσπάθησε να απαξιώσει τα ερωτήματα, λέγοντας ότι όλα αυτά εντάσσονται σε μία προσπάθεια για την ηγεσία της Κεντροαριστεράς. Ξέρουμε ότι ο κ. Τσακαλώτος έχει αγωνία για τις εξελίξεις στην Κεντροαριστερά, διότι ανησυχεί μήπως θα μείνει στο περιθώριο - όπως είναι βέβαιον ότι θα μείνει στο περιθώριο - όταν θα ανασυγκροτηθεί η Κεντροαριστερά, μέσα από μία διαδικασία αναγέννησης από τη μήτρα της κοινωνικής βάσης, καθότι η ηγεσία την οποία ο ίδιος υπηρετεί προήλθε με δαχτυλίδι! Έδωσε δαχτυλίδι ο κ. Αλαβάνος στον κ. Τσίπρα! Είναι μακριά από την κοινωνία και γι' αυτό ανησυχούν. Εκείνο, όμως, που έχει σημασία είναι αυτό στο οποίο επέμεινε ο κ. Τσακαλώτος, δηλαδή στη στρατηγική εξόδου. Διότι και ο κ. Χουλιαράκης, που ακολούθησε μετά, είπε με πραότητα - οφείλω να σημειώσω - ότι επιτυχείς ήταν και οι δύο έξοδοι στις αγορές και του 2014 και η σημερινή. Άρα η επιμονή που έχει συνέχεια ο κ. Τσακαλώτος στη στρατηγική, έχει να κάνει με το πώς υπηρετείται και το πώς υπονομεύεται αυτή η στρατηγική. Ο κ. Τσακαλώτος, λοιπόν, και οι συν αυτώ, υπονόμευσαν τη στρατηγική εξόδου το 2014. Γι' αυτό δεν είχε συνέχεια. Θέλω να υπενθυμίσω τις απειλές κατά των Βουλευτών που θα ψήφιζαν Πρόεδρο Δημοκρατίας, για να μην πάμε σε πρόωρες εκλογές. Θέλω να θυμίσω ότι ο Αρχηγός του συμπράττοντος κόμματος καλλιέργησε, μαζί με τον κ. Τσίπρα, τις υπόνοιες περί «αργυρώνητων» Βουλευτών. Είναι γνωστό, κυρίες και κύριοι συνάδελφοι, το «Χαϊκάλης GATE». Κάτω από αυτές τις συνθήκες, λοιπόν, ετελεύτησε τον βίο της εκείνη η κυβέρνηση, η οποία είχε στρατηγική εξόδου με την πιστωτική προληπτική γραμμή και το κλείσιμο της αξιολόγησης του δεύτερου προγράμματος και, τελικά, να έρθετε εσείς, να χάσουμε δυόμισι χρόνια και να προσπαθούμε τώρα να βρεθούμε εκεί που ήμασταν στο 2014. Κατά συνέπεια ο κ. Τσακαλώτος, με βάση όσα μας έχει πει και άλλες φορές εδώ στο Κοινοβούλιο για τον ιερό Αυγουστίνο και τη μετάνοια, πρέπει πρώτα ο ίδιος να μετανοήσει και μετά να έρθει εδώ να κουβεντιάσουμε. Ερχόμαστε τώρα στα του νομοσχεδίου και των τροπολογιών. Κατανοώ την τοποθέτηση του κ. Μαντά, ο οποίος λυπάται που συζητούμε με απουσία τριών κομμάτων. Φταίνε, όμως, τα τρία κόμματα που αποχώρησαν; Εγώ, κύριε Πρόεδρε, δεν θέλω να κρίνω την τακτική του κάθε κόμματος. Την κατανοώ. Φταίει η ίδια η Κυβέρνηση με τη μεθοδολογία που έχει ακολουθήσει, διότι είχαμε μία εβδομάδα το νομοσχέδιο στην επιτροπή. Θα μπορούσε να καταθέσει τροπολογίες για να τις συζητήσουμε στην επιτροπή, να έχουμε ακρόαση φορέων - εγώ, παραδείγματος χάριν, έθεσα θέμα για την ακρόαση των επιμελητηρίων - αλλά τελικά ακολούθησε αυτή την τακτική, την οποία καταγγείλαμε όλοι μαζί. Άρα, αντί να λυπάται κάθε φορά ο κ. Μαντάς, ας κάνει κάτι ως Γραμματέας της Κοινοβουλευτικής Ομάδας που ήταν και ως Κοινοβουλευτικός Εκπρόσωπος, ώστε να μην ξανασυνεχιστεί αυτό το αίσχος. Διότι βρέχει και η Κυβέρνηση νομίζει ότι ψιχαλίζει! Πρέπει ο κ. Μαντάς να πάρει το παράδειγμα δικών μας πρακτικών στο παρελθόν και προεδρείων στη Βουλή, που υποχρέωσαν Υπουργούς να πάρουν πίσω τις τροπολογίες, παρά να κλαίγεται από το Βήμα και να λυπάται. [[Θόρυβος από την πτέρυγα του ΣΥΡΙΖΑ]] Και, εν πάση περιπτώσει, κυρίες και κύριοι συνάδελφοι της Πλειοψηφίας, αντί να σχολιάζετε με αυτόν τον τρόπο, καλό θα είναι να ορθώσετε και το ανάστημά σας κάποια στιγμή, για να είμαστε συνεννοημένοι. Έχετε γίνει «yes men». Μην προκαλείτε. Από τη μία μεριά αναγνωρίζετε ότι δεν είναι σωστό αυτό και από την άλλη προκαλείτε και από πάνω. Θα κάνω, κυρίες και κύριοι συνάδελφοι, μερικές παρατηρήσεις στα άρθρα του νομοσχεδίου, γιατί είπα, κύριε Πρόεδρε, ότι θα μοιράσω τον χρόνο. Θα επιμείνουμε στο ότι η Κυβέρνηση πρέπει να επανέλθει στο ακατάσχετο των 1.500 ευρώ και στον ακατάσχετο επαγγελματικό λογαριασμό. Γι' αυτό δεν θα ψηφίσουμε το άρθρο 11. Λιβανίζετε ότι επεκτείνεται το ακατάσχετο στα ηλεκτρονικά πορτοφόλια. Σιγά μη στάξει η ουρά του γαϊδάρου! Άλλο είναι το θέμα με το ακατάσχετο. Θα επιμείνουμε, παρά το γεγονός ότι θα ψηφίσουμε τις διατάξεις για την εκχώρηση ακινήτων, ότι αυτή είναι μια στρατηγική πανικού και ενέχει και χαρακτήρα προνομιακών σχέσεων, διότι τώρα οι τοπικές κοινωνίες αντιλαμβάνονται ότι τα ακίνητα θα πάνε στο υπερταμείο και τρέχετε να τα ξεφορτώσετε από το δημόσιο και να τα δώσετε στην τοπική αυτοδιοίκηση. Είπαμε, όμως, ότι το να τα ξεφορτώνετε από το δημόσιο, δεν είναι σωστό να τα δίνετε σε άλλο δημόσιο, δηλαδή στα Υπουργεία. Πρέπει να πάνε στην αυτοδιοίκηση και έφερα το παράδειγμα του Σταδίου «Ειρήνης και Φιλίας». Πρέπει να πάει στον Πειραιά ή στην περιφέρεια με προγραμματική σύμβαση. Δεν άκουσα κάτι για τις παρατηρήσεις που έκανα για το Νομικό Συμβούλιο του Κράτους. Γιατί να διορίζει, δηλαδή, τους δικηγόρους ο πρόεδρος και όχι να διορίζονται με τον Κώδικα των Δικηγόρων; Επίσης, έγιναν παρατηρήσεις για τις νέες προσλήψεις στο ΣΟΕ. Λειτούργησε μια χαρά το Σώμα Οικονομικών Εμπειρογνωμόνων τόσα χρόνια και πήρε μέρος στις διαπραγματεύσεις. Όμως, πάλι εδώ προσλήψεις και με μια διαδικασία αδιαφάνειας; Τέλος, σε ό,τι αφορά το άρθρο 43, στο οποίο έκανα παρατηρήσεις και από την επιτροπή, είδα ότι ήρθε μια νομοτεχνική βελτίωση, που εξαιρεί το γάλα στους ΟΤΑ. Κύριε Πρόεδρε, δηλαδή, αντί για ανθυγιεινό - γιατί το γάλα έχει αυτή την έννοια - θα δίνουμε χρήματα. Τις στολές των διασωστών του ΕΚΑΒ θα τις κόψετε, κυρία Υπουργέ, αφού κόβονται οι παροχές; Το έχω θέσει το θέμα και δεν έχω πάρει καμμία απάντηση. Όπως, επίσης, θα επιμείνουμε στο ότι δεν μπορούν - αναφέρομαι στο άρθρο 49- τα Υπουργεία που έχουν την κύρια ευθύνη να ακολουθούν τη νόμιμη οδό με την ανάρτηση της δέσμευσης της δαπάνης κ.ο.κ., να έρχονται μετά και να ζητούν νομιμοποίηση εκ των υστέρων. Έρχομαι τώρα σε ορισμένες από τις τροπολογίες. Είπαμε στον κ. Παπαδημητρίου ότι, επειδή δεν έφερε εδώ έγκαιρα την τροπολογία του για την αλλαγή του εκλογικού συστήματος στα επιμελητήρια, να φωνάξουμε τα επιμελητήρια για να μας πουν τις απόψεις τους. Έστειλε μια επιστολή ο κ. Μίχαλος και εμείς φροντίσαμε να επικοινωνήσουμε με ορισμένους επιμελητηριακούς θεσμούς. Θα ψηφίσουμε αυτή τη ρύθμιση, διότι είναι βελτιωτική, αλλά ο κ. Παπαδημητρίου έχει τεράστια ευθύνη και η Κυβέρνηση συνολικά, γιατί δυόμισι χρόνια τώρα δεν έφερε τις αλλαγές που πρέπει να γίνουν στα επιμελητήρια. Επίσης, ο κ. Παπαδημητρίου μάς έφερε την ενίσχυση της Έκθεσης της Λαμίας. Κατανοούμε όλοι γιατί το έκανε, γιατί εχθές ήταν ο Πρωθυπουργός εκεί, ο οποίος ή μάλλον οι χειριστές του twitter ανέδειξαν και το θέμα, ότι αναβαθμίζουμε την Έκθεση της Λαμίας. Καλά, δεν έχετε πάει στην υπόλοιπη Ελλάδα, κύριε Υπουργέ; Δεν ξέρετε ότι στο Ηράκλειο γίνεται μεγάλη αγροτοκτηνοτροφική έκθεση; Ότι γίνεται στην Αχαΐα και σε άλλες περιοχές, στην Αργολίδα, στην Ηλεία; Γιατί δεν φέρνετε, λοιπόν, ένα θεσμικό πλαίσιο γι' αυτές τις τοπικές εκθέσεις, που τονώνουν την οικονομία της περιφέρειας, προβάλλουν τα προϊόντα, οδηγούν σε συνέργειες, να έχουμε ένα νομοθετικό πλαίσιο, για να τις ενισχύσουμε - και το κάνετε, επειδή θα πήγαινε χθες ο Πρωθυπουργός, μόνο για τη Λαμία; Επίσης, για άλλη μια φορά παράταση στη φορολογική ενημερότητα του Μεγάρου Μουσικής. Κύριε Πρόεδρε, επειδή ξέρω τις ευαισθησίες σας, έχουμε ψηφίσει πολλές φορές παράταση και κάθε φορά μας λέει η Κυβέρνηση ότι θα προχωρήσει το σχέδιο εξυγίανσης. Θέλω να σας θυμίσω - και υπάρχουν εδώ συνάδελφοι που το θυμούνται - ότι όταν η Κυβέρνηση κρατικοποίησε το Μέγαρο Μουσικής, είχα εκφράσει σοβαρές ενστάσεις, μιας και έτυχε να είμαι εισηγητής της παράταξής μου. Και είχα δεσμεύσει τον κ. Μπαλτά, ο οποίος καθόταν εκεί, στα υπουργικά Έδρανα, ότι θα καταθέσει τους ισολογισμούς, διότι με αδιαφανή τρόπο έγινε αυτή η διαδικασία της κρατικοποίησης, δηλαδή χωρίς να ξέρουμε πώς πορεύτηκαν οικονομικά όλες οι προηγούμενες διοικήσεις. Σας ενημερώνω ότι οι ισολογισμοί δεν έχουν κατατεθεί στη Βουλή, δηλαδή δεν ξέρουμε ποιοι ευθύνονται γι' αυτή τη διαχείριση που μας οδηγεί κάθε φορά στο να δίνουμε κατ' εξαίρεση φορολογική ενημερότητα. Είναι υπεύθυνη και εκτεθειμένη η Κυβέρνηση. Και δεν νομίζω - για να προχωρήσω, γιατί περνάει ο χρόνος - ότι είναι σοβαρό πράγμα να τρώμε τον χρόνο μας εδώ για να δούμε πώς το Ίδρυμα «Σταύρος Νιάρχος» θα αποκτήσει έσοδα από την ενοικίαση του πάρκινγκ. Νομίζω ότι έχουμε πολύ πιο σοβαρά πράγματα να ασχοληθούμε. Για την τροπολογία του Υπουργείου Αγροτικής Ανάπτυξης, θέλω να γνωρίζει το Σώμα ότι τον Οκτώβριο μήνα σε επίκαιρη ερώτησή μου ο κ. Αποστόλου μού απάντησε ότι θα παρατείνει τις συμβάσεις εκμίσθωσης των αγροτεμαχίων της λίμνης Αγουλινίτσας της Μουριάς και άλλων εκτάσεων του δημοσίου, για να ξέρουν οι αγρότες τη νέα καλλιεργητική περίοδο ότι θα κάνουν χρήση των αγροτεμαχίων. Έφερε τώρα τη ρύθμιση και κράτησε τους ανθρώπους σε ανασφάλεια όλον αυτόν τον χρόνο. Ο κ. Τσακαλώτος χθες μας παρουσίασε την τροπολογία 1174, που δίνει τη δυνατότητα στα πιστωτικά ιδρύματα να κάνουν εξαγορά των προνομιούχων μετοχών, με βάση τις οποίες είχε γίνει η ανακεφαλαιοποίηση το 2008. Και μας εξήγησε ότι υπάρχει μια συνεννόηση. Εγώ καλόπιστα αντιμετωπίζω αυτά που μας είπε ο κ. Τσακαλώτος - εγώ δεν είμαι ΣΥΡΙΖΑ ούτε πρόκειται να γίνω - ότι αυτό θα ωφελήσει και τα τραπεζικά ιδρύματα και το ελληνικό δημόσιο. Έχω, λοιπόν, πρόθεση να το στηρίξω. Έλα ντε, όμως, που η τροπολογία 1174 έχει τέσσερα άρθρα. Παραδείγματος χάριν, έχει άρθρο για το υπερταμείο. Εμείς είμαστε αντίθετοι και δεν είμαστε διατεθειμένοι να ψηφίσουμε άρθρο που έχει να κάνει με το υπερταμείο. Σας καλώ, λοιπόν, κυρία Υπουργέ, όπως κάνατε με την τροπολογία του κ. Παπαδημητρίου, την οποία τη χωρίσατε σε τέσσερα άρθρα, και αυτή η τροπολογία που έχει τέσσερα ανεξάρτητα θέματα να χωριστεί σε τέσσερα συγκεκριμένα άρθρα, ώστε κατά την ώρα της ψηφοφορίας να μπορούμε να εκφραστούμε. Διότι διαφορετικά, κύριε Πρόεδρε - να σας ρωτήσω εσάς - αν στο ένα άρθρο της τροπολογίας πρέπει να ψηφίσετε «ναι» και στο άλλο «όχι» και γίνεται ενιαία η ψηφοφορία, τι θα κάνετε στο τέλος; Διχασμένη προσωπικότητα, προφανώς, δεν μπορεί να γίνετε. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Τελειώνω με τις βουλευτικές τροπολογίες και ζητώ συγγνώμη για τον χρόνο. Τη βουλευτική τροπολογία, που έχουν υπογράψει οι Ανεξάρτητοι Βουλευτές και την υποστήριξε και ο κ. Μπαλαούρας, την υποστηρίζω και εγώ, διότι θεωρώ ότι δεν μπορεί να φορολογούνται τα μερίσματα που δίνουν τα ταμεία αλληλοβοηθείας των εργαζομένων. Και τοποθετούμαι τώρα, γιατί είπε η Υπουργός ότι τη βλέπει θετικά. Είπε η Υπουργός, επίσης, ότι βλέπει θετικά την τροπολογία για τις μονές του Αγίου Όρους, για τα ακίνητα εντός και εκτός. Προσέξτε: να βρούμε τρόπο να ενισχύσουμε τις μονές και ιδιαίτερα τις φτωχές μονές, γιατί κάνουν έργο. Το αναγνωρίζουμε όλοι το έργο της Ορθοδοξίας και δεν το αναγνωρίζουμε, επειδή πρέπει να φωτογραφηθούμε δίπλα στα ιερά λείψανα ή να κάνουμε μεγάλους σταυρούς για να πάρουμε ψήφους! Το αναγνωρίζουμε, γιατί είμαστε χριστιανοί ορθόδοξοι και στηρίζουμε το έργο της Ορθοδοξίας. Κοιτάξτε, όμως, κυρία Υπουργέ, με τη ρύθμιση έτσι όπως εισάγεται, θα αδικήσετε…
Στην ουσία δεν συζητιέται, δεν την έχει κάνει δεκτή η Υπουργός.
Είπε ότι τη βλέπει θετικά και μέχρι το τέλος…
Ναι, αλλά είπε για σήμερα όχι. Μελλοντικά. Άρα θα ξανάρθει. Άρα επί της ουσίας τοποθετήστε, όταν θα έρθει, αν θα έρθει.
Για ένα λεπτό μόνο, κύριε Πρόεδρε, να …
Ας ακούσουμε την άποψή του, κύριε Πρόεδρε.
Εντάξει. Για ένα λεπτό πείτε την άποψή σας, αλλά ολοκληρώστε.
Ευχαριστώ πολύ, κύριε Πρόεδρε, αλλά καταλαβαίνετε τώρα, όπως έγινε…
Υπάρχει η δυνατότητα, αλλά…
Λέω, λοιπόν, το εξής: Προσέξτε μην αδικήσετε άλλες μονές. Προσέξτε μην αδικήσετε την Εκκλησία της Ελλάδος, μην αδικήσετε τα μοναστήρια. Άρα ολοκληρώνω λέγοντας ότι εμείς θα ψηφίσουμε τις οδηγίες, τους Κανονισμούς, γιατί έχουμε μια συνέπεια έργων και λόγων. Ο ΣΥΡΙΖΑ έχει μεταλλαχθεί και τον καλωσορίζουμε στη λογική, αλλά αυτό δεν σημαίνει ότι με το να ψηφίζει αυτά που προχθές κατήγγειλε, έχει γυρίσει στην κανονικότητα. Απέχει πάρα πολύ μακριά και το κόστος που συσσώρευσε στον ελληνικό λαό με όλα αυτά που έκανε - και ως αντιπολίτευση και ως Κυβέρνηση - είναι μεγάλο και γι' αυτό δεν πρόκειται να του δώσουμε άφεση αμαρτιών. Σας ευχαριστώ, κύριε Πρόεδρε, και ευχαριστώ και για την ανοχή.
Έχω την τιμή να σας ανακοινώσω το δελτίο των επικαίρων ερωτήσεων της Δευτέρας 31 Ιουλίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1283/25-7-2017 επίκαιρη ερώτηση του Βουλευτή Δωδεκάνησου του Συνασπισμού Ριζοσπαστικής Αριστεράς κ. Ηλία Καματερού προς την Υπουργό Τουρισμού, με θέμα: «Εισαγωγή πλαισίου για την αντιμετώπιση της ανεξέλεγκτης επέκτασης του φαινομένου all inclusive στον τουρισμό». 2. Η με αριθμό 1285/25-7-2017 επίκαιρη ερώτηση του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Υγείας, σχετικά με τη λειτουργία Κέντρου Υγείας Νέας Μαδύτου. 3. Η με αριθμό 1254/18-7-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Ναυτιλίας και Νησιωτικής Πολιτικής, σχετικά με τον ακτοπλοϊκό αποκλεισμό των Κυθήρων και Αντικυθήρων από τον Πειραιά, το Γύθειο και την Κρήτη. 4. Η με αριθμό 1260/24-7-2017 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου, προς τον Υπουργό Περιβάλλοντος και Ενέργειας, σχετικά με τις σοβαρές διαστάσεις του θέματος των μεδουσών σε Κορινθιακό και Πατραϊκό Κόλπο. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1284/25-7-2017 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με τη μαρίνα Μεσολογγίου. 2. Η με αριθμό 1286/25-7-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, με θέμα: «Δάνειο ύψους 138 εκατ. ευρώ από την Ευρωπαϊκή Τράπεζα Επενδύσεων (ΕΤΕΠ) για την κατασκευή και ανακαίνιση κτηρίων και εγκαταστάσεων σε ΑΕΙ». 3. Η με αριθμό 1255/18-7-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Σημαντικά προβλήματα για τους πολίτες και την τοπική αυτοδιοίκηση από την εφαρμογή των νόμων για τους δασικούς χάρτες». 4. Η με αριθμό 1257/21-7-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Οικονομικών, σχετικά με τη φορολόγηση κοινωφελών και φιλανθρωπικών ιδρυμάτων. 5. Η με αριθμό 1219/12-7-2017 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής». 6. Η με αριθμό 1251/18-7-2017 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τη μη καταβολή δεδουλευμένων των εργαζομένων, της εταιρείας «ΣΥΚΑΣ ΔΗΜ. & ΣΙΑ Ε.Ε.» στο Πανεπιστημιακό Γενικό Νοσοκομείο Λάρισας. 7. Η με αριθμό 1246/18-7-2017 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Απουσία μηχανισμού ελέγχου και αξιολόγησης της αναγκαιότητας διακομιδών, πλωτών διακομιδών και αεροδιακομιδών του ΕΚΑΒ». 8. Η με αριθμό 1119/3-7-2017 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος. 9. Η με αριθμό 1032/16-6-2017 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες. 10. Η με αριθμό 1026/14-6-2017 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του διεθνούς αερολιμένα Καλαμάτας». 11. Η με αριθμό 976/6-6-2017 επίκαιρη ερώτηση της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών». 12. Η με αριθμό 923/1-6-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του «τάματος του έθνους»». 13. Η με αριθμό 931/2-6-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS». 14. Η με αριθμό 924/1-6-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου». 15. Η με αριθμό 1181/7-7-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το “κούρεμα” του χρέους το 2012». 16. Η με αριθμό 948/6-6-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΑΒΕ». 17. Η με αριθμό 1186/10-7-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εσωτερικών, με θέμα: «Σήμα κινδύνου εκπέμπει ο Θερμαϊκός Κόλπος - Επείγει πρόγραμμα άμεσης δραστικής παρέμβασης». 18. Η με αριθμό 1112/28-6-2017 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης, με θέμα: «Θα εφαρμοστεί η ψηφιακή υπογραφή από την 1η Ιουλίου 2017;». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4557/28-03-2017 ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Υπερβολικός ο αριθμός αποποιήσεων κληρονομιάς». 2. Η με αριθμό 5388/4-5-2017 ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς την Υπουργό Πολιτισμού και Αθλητισμού, με θέμα: «Θα “βαλτώσουν'' και φέτος οι ανασκαφές στην Αρχαία Ελίκη;». Επίσης κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μέλη του Μη Κερδοσκοπικού Οργανισμού «Inter Alia». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κάτι για τα Πρακτικά τώρα. Επειδή αναφέρθηκα στο άρθρο 57 που αναφέρθηκαν και ο κ. Ξυδάκης και ο κ. Μαντάς, το σωστό είναι στο άρθρο 55 και παρακαλώ πολύ να γίνει η διόρθωση.
Κύριε Πρόεδρε…
Κύριε Κατσίκη, έχω ενημερωθεί. Δεν επιτρέπεται. Όταν τελειώσει ο κ. Καμμένος ο οποίος είναι ολιγόλογος, αντί για δέκα λεπτά θα μιλήσει οκτώ και θα σας δώσω τα δύο λεπτά του κ. Καμμένου, να μιλήσετε και εσείς για την τροπολογία σας.
Τώρα;
Όχι, τώρα. Μετά τον κ. Καμμένο είπα.
Ωραία, κύριε Πρόεδρε. Θα πάω στην επιτροπή και θα γυρίσω.
Εντάξει θα κρατηθεί ο χρόνος σας και θα σας δοθεί. Τον λόγο έχει τώρα ο κ. Γερμενής.
Χθες είχαμε ένα νομοσχέδιο με πενήντα δύο άρθρα. Από αυτά τα εννέα πρώτα άρθρα αναφέρονταν σε μνημονιακή οδηγία και τα άλλα σαράντα τρία ήταν άσχετα μεταξύ τους. Όμως είναι και αυτά μνημονιακές δεσμεύσεις, κάποια άλλα είναι ρουσφετολογικές θέσεις για νέους ψηφοφόρους του ΣΥΡΙΖΑ με παχυλούς μισθούς και κάποια άλλα άρθρα είναι προηγούμενα λανθασμένα νομοσχέδια, για τα οποία καλείστε τώρα να συμμαζέψετε τα ασυμμάζευτα. Ξεκινώντας χθες το απόγευμα η Ολομέλεια τη συζήτηση, είχαμε ήδη δεκαεννέα τροπολογίες, εκ των οποίων οι έξι ή οι επτά, αν θυμάμαι καλά, είχαν συζητηθεί στην Επιτροπή Οικονομικών. Μέχρι τις εφτά παρά που ήρθε η σειρά μου να μιλήσω, ως ειδικός αγορητής, οι τροπολογίες έφτασαν τις είκοσι μία. Σήμερα μέχρι αυτή εδώ την ώρα είχαμε είκοσι δύο υπουργικές τροπολογίες και τέσσερις ή πέντε βουλευτικές, τις οποίες, ως συνήθως, η Κυβέρνηση δεν κάνει σχεδόν ποτέ δεκτές. Άρα στο χθεσινό νομοσχέδιο των πενήντα δύο άρθρων έχει έρθει κατ' ουσίαν μαζί και ένα δεύτερο νομοσχέδιο. Δηλαδή ψηφίζετε ένα και παίρνετε δύο. Όσον αφορά τις βουλευτικές τροπολογίες, μία μας έκανε εντύπωση. Μάλιστα μόλις ακούσαμε ότι η κυρία Υπουργός δεν την έκανε δεκτή, αλλά καλό είναι να αναφερθεί. Μιλάμε για την τροπολογία που κατέθεσαν ο Σκουρολιάκος του ΣΥΡΙΖΑ, ο Λαζαρίδης των ΑΝΕΛ και ο Σαρίδης της Ένωσης Κεντρώων. Μας κάνει εντύπωση, γιατί είναι μια τροπολογία λίγο ιδεολογικά «απ' όλα». Πώς βρέθηκαν τώρα ο Λαζαρίδης και ο Σκουρολιάκος να καταθέτουν τέτοιου είδους τροπολογίες, που ξέρουμε τις θέσεις τους σχετικά με τη φορολογία της Εκκλησίας; Ξέρουμε ποιες είναι οι θέσεις κάποιων στελεχών. Όταν ήταν αντιπολίτευση, αυτή ήταν η θέση όλων των στελεχών. Τώρα κάποιοι άλλοι την είδανε χριστιανοί και πάνε το Πάσχα και κρατάνε και λαμπάδες. Φαίνεται ότι κάποιες δοσοληψίες με το ΠΑΣΟΚ δεν ευδοκίμησαν και στρέφεστε πλέον σε νέους εταίρους συμμάχους. Σχετικά με το νομοσχέδιο υπάρχει προχειρότητα στο πώς νομοθετείτε. Δεν το συζητάει κανείς αυτό. Δεν έχει κανένας αντίθετη άποψη σε αυτή την Αίθουσα. Ακόμα πριν από λίγο είδαμε και μέσα σε αυτή την Αίθουσα κυβερνητικά στελέχη, να διαφωνούν σε κάποιες τροπολογίες και σε κάποια άρθρα που ήδη έχουν καταθέσει. Ψηφίζετε, λοιπόν, με προχειρότητα. Ξεχάσατε, βέβαια, όταν ήσασταν στη θέση της Αντιπολίτευσης, που και εσείς οι ίδιοι δικαίως φωνάζατε, όταν ΠΑΣΟΚ και Νέα Δημοκρατία έκαναν τα ίδια. Βέβαια εσείς σαν καλοί μαθητές καταφέρατε να τους ξεπεράσετε. Τώρα εσείς λανσάρετε και μια νέα μόδα τροπολογιών. Σε κάθε τροπολογία φέρνετε και άσχετες υποτροπολογίες, όπως για παράδειγμα την 1153/184 τροπολογία του Τόσκα. Αυτή η τροπολογία αναφέρεται, και καλά κάνει, στα Σώματα Ασφαλείας, όπου υπάρχει ανάγκη να επιλυθούν θέματα ομαλού εφοδιασμού τους με υλικά πρώτης ανάγκης. Ζητήματα των Σωμάτων Ασφαλείας δεν μπορεί να λύνονται με τροπολογίες της τελευταίας στιγμής. Άρα αυτό είναι θέμα ιδιαίτερα σημαντικό. Ωραία μέχρι εδώ. Λέμε να συμφωνήσουμε και να το ψηφίσουμε. Τι κάνετε όμως; Στην ίδια αυτή τροπολογία περνάτε και κάτι άλλο, που φυσικά η Χρυσή Αυγή δεν μπορεί να ψηφίσει. Είναι η τροπολογία που αφορά τους λαθρομετανάστες. Είναι ο ειδικός φορέας 07-593. Στα υπαρκτά, δηλαδή, προβλήματα του εφοδιασμού των Σωμάτων Ασφαλείας κοτσάρετε και τη σίτιση λαθρομεταναστών. Αυτό εδώ δεν το κάνετε τυχαία. Εγώ δεν θεωρώ ότι είστε χαζοί. Το κάνετε - και συγκεκριμένα ο Τόσκας - πολύ όμορφα. Τι θα κάνετε εσείς; Θα πάτε στους συνδικαλιστικούς φορείς της Αστυνομίας και θα πείτε: «Ορίστε εμείς περνάμε θετικές διατάξεις για τα Σώματα Ασφαλείας, αλλά κοιτάξτε εδώ. Οι πατριδοκάπηλοι χρυσαυγίτες δεν το ψήφισαν»! Όταν θα είμαστε σε προεκλογική περίοδο, θα γυρίζουν οι δικοί σας στα διάφορα συνδικαλιστικά όργανα των πυροσβεστών, της Αστυνομίας και θα λένε «κοιτάξτε, η Χρυσή Αυγή δεν ψήφισε». Δεν θα λέτε, όμως, παρακάτω ότι υπάρχει δεύτερη υποτροπολογία, η οποία αναφέρεται στους λαθρομετανάστες. Είστε πονηράκηδες και το κάνετε αυτό. Εμείς θεωρούμε ότι με αυτά που ψηφίζετε και με τον τρόπο που φέρνετε τις τροπολογίες, δημιουργείτε νομοθετικές τερατογενέσεις. Θυμηθείτε ότι θα τα βρείτε μπροστά σας αυτά τα κακά νομοθετήματα όχι μόνο εσείς αλλά και ολόκληρος ο ελληνικός λαός. Σύντομα πολλές από αυτές τις τροπολογίες είτε θα καλεστούμε να τις διορθώσουμε είτε να τις καταργήσουμε τελείως. Συνεχίζοντας με τις τροπολογίες, έχουμε άλλη μια τροπολογία εδώ με γενικό αριθμό 1154 και ειδικό αριθμό 185 για το Μέγαρο Μουσικής. Θυμόμαστε, όταν εδώ χτυπιόταν ο Λαφαζάνης και ο Στρατούλης. Θυμόμαστε δημοσιεύματα της «ΑΥΓΗΣ» με μεγάλα γράμματα για το Μέγαρο Μουσικής, το οποίο είναι ένα διαχρονικό, διακομματικό σκάνδαλο, που απαλλάσσεται από την υποχρέωση προσκόμισης φορολογικής ενημερότητας. Κι εδώ λέμε: Μια χώρα, όπως η Ελλάδα, που είναι χρεοκοπημένη, είναι αδύνατο να συντηρεί χρεοκοπημένες εταιρείες όπως το Μέγαρο Μουσικής. Διαβάζουμε ότι οι συνολικές υποχρεώσεις του μεγάρου, κυρίως τα δάνεια - από την Εθνική Τράπεζα και όχι μόνο - φθάνουν τα 400 εκατομμύρια ευρώ. Το ενδιαφέρον είναι ότι το ελληνικό δημόσιο ήταν ο εγγυητής των δανείων που πήρε το Μέγαρο Μουσικής, για να προχωρήσει η επέκταση των κτηριακών εγκαταστάσεων. Συγκεκριμένα το Μέγαρο Μουσικής έχει συνάψει μέχρι σήμερα τρία δάνεια με εγγύηση του ελληνικού δημοσίου ύψους 245 εκατομμύρια ευρώ. Από αυτά το ανεξόφλητο υπόλοιπο στις 30 Ιουνίου 2013 ήταν 229 εκατομμύρια ευρώ. Τα δάνεια είχαν ληφθεί από την Εθνική Τράπεζα και από την Ευρωπαϊκή Τράπεζα Επενδύσεων. Σε ό,τι αφορά την Εθνική Τράπεζα, το δάνειο ήταν ύψους 95 εκατομμυρίων ευρώ και την εξόφλησή του έχει αναλάβει το ελληνικό δημόσιο, δηλαδή ο Έλληνας φορολογούμενος. Κάποια άλλα δάνεια από την Ευρωπαϊκή Τράπεζα φτάνουν τα 78 εκατομμύρια. Ένα δεύτερο δάνειο φτάνει τα 55 εκατομμύρια. Εδώ υπάρχει το εξής ερώτημα: Σε ποιον Έλληνα φορολογούμενο που έχει μια επιχείρηση, που δεν φταίει ο ίδιος που δεν πηγαίνει καλά και που χρωστάει πέντε, δέκα, δεκαπέντε χιλιάρικα στην εφορία, δεν θα πάει ο εφοριακός να του βάλει μια κόκκινη κορδέλα και να του το κλείσει το μαγαζί; Αυτό είναι και θυμηθείτε ότι πάλι και του χρόνου τέτοια εποχή θα συζητάμε για νέες παρατάσεις στο Μέγαρο Μουσικής. Εδώ πρέπει να βρεθεί μια λύση και η λύση, για εμάς, είναι μόνο η εισαγγελική παρέμβαση, για να δει πώς γίνεται να χρηματοδοτεί ξανά το δημόσιο μια τέτοια επιχείρηση - επιχείρηση Λαμπράκη, να λέμε τα πράγματα με το όνομά τους - και η ίδια η επιχείρηση μετά να πηγαίνει να χτυπάει και διαγωνισμούς, να παίρνει κονδύλια για διαφημίσεις κ.λπ.. Δεν μπορούμε να το καταλάβουμε αυτό και δεν μπορεί να το καταλάβει ούτε ο ελληνικός λαός. Συνεχίζουμε με την τροπολογία για την αμυντική βιομηχανία. Εμείς έχουμε πει και στο παρελθόν και έχουμε τονίσει ότι πρέπει με κάθε τρόπο να ενισχυθούν τα Ελληνικά Αμυντικά Συστήματα, προκειμένου να ενισχυθεί η απρόσκοπτη λειτουργία τους στην παραγωγή και εμπορία όπλων και πυρομαχικών προς όφελος της πατρίδας μας. Θα πρέπει εδώ, όμως, να υπάρξει μια λύση και όχι να στρεφόμαστε κάθε φορά σε τροπολογίες της τελευταίας στιγμής. Να θυμίσουμε ότι οι γείτονες μας, οι κουμπάροι μας, οι Τούρκοι εφοδιάζονται με S -300 και εμείς είμαστε εδώ για να μιλάμε για τροπολογίες, που θα παρατείνουν κάποιες συμβάσεις για τα ΕΑΣ.
Έχουν S -300. Εφοδιάζονται με S -400.
Σωστά, με S -400. Κλείνοντας, θέλω να πω ότι χθες εγκαινιάστηκε ένα Πρόγραμμα «ESTIA» - στα λατινικά το γράφουν, το λανσάρει, βέβαια, και ο Δήμαρχος Αθηναίων - το οποίο πρόγραμμα λέει, είναι πρόγραμμα ενοικίασης σπιτιών για πρόσφυγες στην Ελλάδα. Αυτό είναι ένα μέγα σκάνδαλο, τη στιγμή που για την ενοικίαση σπιτιών ο προϋπολογισμός, λέει, είναι 93,5 εκατομμύρια ευρώ και έχει στόχο να αυξηθούν κατά είκοσι δύο χιλιάδες οι πρόσφυγες που στεγάζονται σε ενοικιαζόμενα σπίτια. Έχουμε, λοιπόν, νέα μέτρα στήριξης προσφύγων στην Ελλάδα συνολικού κόστους 209 εκατομμυρίων ευρώ, την ίδια ώρα που οι Έλληνες φορολογούμενοι οδηγούνται σε αυτοκτονίες, αδύναμοι να αντεπεξέλθουν στη φορολογική λαίλαπα. Επιπλέον το «ESTIA» - με λατινικούς χαρακτήρες, για να μπορούν να το διαβάσουν και οι μετανάστες ή οι λαθρομετανάστες - θα προσφέρει στους πρόσφυγες βοήθεια και σε μετρητά - αυτό έγινε χθες για όσους δεν το πήρατε χαμπάρι - για κάλυψη, βέβαια, λέει των καθημερινών αναγκών τους, όταν τα Ελληνόπουλα στα σχολεία λιποθυμούν από την πείνα. Αυτά είναι που καλείται η Χρυσή Αυγή, να αναδείξει σ' αυτή την Αίθουσα. Ήταν πολύ εύκολο για εμάς, να πούμε κι εμείς ότι αποχωρούμε από την Αίθουσα, γιατί δεν συμφωνούμε και με το νομοσχέδιο αλλά και με τις είκοσι δύο τροπολογίες. Όμως, δυστυχώς, η Χρυσή Αυγή δεν έχει άλλο μέσο να προβληθεί πέρα από την Ολομέλεια, από το κανάλι της Βουλής, και πρέπει να βρισκόμαστε εδώ, σ' αυτή την Αίθουσα, να αναδεικνύουμε τέτοια σκάνδαλα. Ευχαριστώ πολύ.
Κλείνουμε και τις δευτερολογίες των αγορητών - διότι έχουν αποχωρήσει κόμματα, κάποιοι συνάδελφοι δεν θέλουν δευτερολογία - με τον κ. Δημήτρη Καμμένο από τους Ανεξάρτητους Έλληνες. Βάζω τον κανονικό χρόνο όπως σε όλους.
Λιγότερο θα χρειαστώ.
Ορίστε, κύριε Καμμένε, έχετε τον λόγο.
Ευχαριστώ, κύριε Πρόεδρε. Σε συνέχεια της χθεσινής μου εισήγησης θα κάνω κάποια σχόλια για μια καινούργια τροπολογία, την οποία θεωρώ εξαιρετικά σημαντική και, επίσης, θα ασχοληθώ λίγο με την ΕΛΣΤΑΤ και με το Μέγαρο Μουσικής. Αυτός είναι ο πρόλογος. Όσον αφορά το Μέγαρο Μουσικής, είπα χθες ότι θα ήθελα να είναι η τελευταία φορά. Το λέμε και τελευταία φορά σήμερα σ' αυτή την ομιλία, χωρίς να ψέξουμε τις προηγούμενες κυβερνήσεις τώρα - γιατί έχει κουραστεί ο κόσμος να ακούει για το ποιος το έστησε, πώς το έστησε και πόσα λεφτά φαγώθηκαν - ότι δεν πρέπει να έλθει ξανά στην ελληνική Βουλή, στην Κυβέρνηση ΣΥΡΙΖΑ - Ανεξαρτήτων Ελλήνων, καμμία αίτηση τροπολογίας για να δώσουμε ασφαλιστική και φορολογική ενημερότητα στο Μέγαρο Μουσικής, στο οποίο έχουμε δανείσει ήδη και του έχουμε χαρίσει 250 εκατομμύρια. Να του δώσουμε ενημερότητα για ποιον λόγο; Για να πάρει επιχορήγηση! Δηλαδή θα πάρει επιχορήγηση, θα έχει και άλλα έσοδα και πάλι δεν θα μπορεί να έχει ασφαλιστική ενημερότητα. Αυτή την ερώτηση, όπως είπε και ο κ. Κουτσούκος, την έχω κάνει κι εγώ. Δεν έχουμε πάρει ούτε τα επιχειρηματικά πλάνα ούτε τους ισολογισμούς και τις χρηματοροές, για να δούμε τι κάνει αυτό το μαγαζί και εάν πρέπει να λειτουργεί με αυτόν τον τρόπο. Είναι η τελευταία φορά που το ψηφίζουμε. Το λέω και από Βήματος της Βουλής προσωπικά και θεωρώ εκ μέρους των Ανεξαρτήτων Ελλήνων ότι δεν θα ξαναψηφίσουμε καμμία ανανέωση καμμίας φορολογικής ενημερότητας για το Μέγαρο Μουσικής για κανέναν λόγο, εάν δεν μας φέρει στη Βουλή το Μέγαρο Μουσικής και η διοίκησή του όλες τις χρηματοροές, όλα τα επιχειρηματικά πλάνα, για να δούμε πού χάνονται τα λεφτά. Δηλαδή η επιχορήγηση που θα πάρει σήμερα, πού θα πάει και θέλει και ασφαλιστική ενημερότητα; Και γιατί δεν έχει ασφαλιστική και φορολογική ενημερότητα; Δεν έχει καταλάβει κανείς τι γίνεται. Έχουμε κάνει ερωτήσεις και περιμένουμε τις απαντήσεις. Στη χειρότερη περίπτωση μπορούμε να το δώσουμε στη Φιλαρμονική της Βιέννης, να μας δίνει καθαρά έσοδα 5-10 εκατομμύρια τον χρόνο στο παντελόνι, να κλείσουμε καμμία τρύπα και να το διαχειρίζεται κάποιος άλλος! Δεν είναι κακό. Όμως τα 250 εκατομμύρια είναι πολλά και να ζητάμε συνέχεια ενημερότητα, από την οποία δεν μπορεί να ξεφύγει ο κουλουρτζής στη γωνία με χρέος 500 ευρώ στην εφορία ή στο ΤΕΒΕ. Το ζήτημα που τέθηκε για την τροπολογία της Υπουργού Τουρισμού, της κ. Κουντουρά, είναι ζήτημα καθαρά μη άνισης μεταχείρισης μεταξύ των υπαλλήλων του Υπουργείου και του ΕΟΤ. Είναι ξεκάθαρο ότι όταν χρειάζεται να γίνει μία αποστολή, γίνεται προκήρυξη θέσεων. Πρέπει να έχουν το δικαίωμα, να πηγαίνουν εκεί και υπάλληλοι του Υπουργείου και όχι μόνο του ΕΟΤ. Δεν κατανοώ το σθένος του συναδέλφου, του κ. Ξυδάκη, ο οποίος ήρθε για να κάνει αντιπολίτευση σε ένα νομοσχέδιο, το οποίο λύνει ένα απλό ζήτημα και συγχρόνως έχει περάσει από τη Γραμματεία της Κυβέρνησης και έχει πάρει υπογραφή και έρχεται να μας κάνει αντιπολίτευση. Δεν το καταλαβαίνω αυτό. Θα πρέπει να ξαναδούμε λίγο πιο σοβαρά όλα αυτά τα νομοσχέδια, ειδικά οι Βουλευτές όταν κάνουν σχόλια. Για τα POS είπαμε ότι το θέμα είναι εξαιρετικά σημαντικό. Θα μπουν τα πρόστιμα και έτσι πρέπει. Βλέπουμε τι γίνεται στα νησιά και την εχθρική αντιμετώπιση που έχουν οι ελεγκτές της ανεξάρτητης αρχής. Θα πρέπει να εντείνουμε τις προσπάθειές μας. Είπα - και έχω κάνει εισήγηση - ότι στα επιχειρηματικά και σε όλες τις εταιρείες ο ακατάσχετος λογαριασμός, δυστυχώς, δεν μπορεί να είναι σε όλα τα ποσά, αλλά πρέπει να ξεκινήσουμε με τη μισθοδοσία. Απαγορεύεται οποιαδήποτε επιχείρηση στην οποία επιβάλλουμε να έχει μηχάνημα ηλεκτρονικών συναλλαγών να έχει ακατάσχετο ή να μην μπορεί να πληρώσει τους μισθούς. Οι υπάλληλοι δεν φταίνε τίποτα! Εάν πρόκειται για έναν προμηθευτή, τον νοικάρη, τη ΔΕΗ, τη ρύθμιση ή οτιδήποτε άλλο, μπορούμε να το συζητήσουμε. Όμως ο υπάλληλος πρέπει να πληρώνεται. Οπότε η πρότασή μου την οποία έχω κάνει γραπτώς, είναι να ξεκινήσει το ακατάσχετο για τις μισθοδοσίες. Για το θέμα του κ. Γεωργίου της ΕΛΣΤΑΤ ξεκινήσαν τα μέσα και κάνουν διάφορα σχόλια στα οποία δεν «τσιμπάμε» και με συγχωρείτε για την έκφραση, κύριε Πρόεδρε. Δεν είμαι νομικός, αλλά ρώτησα έναν νομικό. Αυτός ο χριστιανός, ο Γεωργίου, όταν του κάνει ο εισαγγελέας μία αγωγή και τον καλεί και δεν το κάνει ο Καμμένος ή οποιοδήποτε άλλο φυσικό πρόσωπο, γιατί θα πρέπει να του καλύψουμε τα έξοδα πρώτον - ας πούμε ότι το συμφωνούμε αυτό - και πού μπορούμε να φτάσουμε σαν ταβάνι; Θα καταθέσω στα Πρακτικά να ενημερωθούν όλοι οι συνάδελφοι, για κάτι που δεν γνώριζα. Είναι οι πίνακες τους οποίους αναφέρει η τελευταία παράγραφος του άρθρου 45 του δικηγορικού συλλόγου, όπου λέει: «Εφόσον προσκομιστούν τα νόμιμα παραστατικά και το αιτούμενο ποσό δεν υπερβαίνει το εξαπλάσιο του ποσού αναφοράς κάθε διαδικαστικής πράξης ή υπηρεσίας, όπως προσδιορίζεται στους πίνακες του Κώδικα Περί Δικηγόρων. Άρα καταθέτω τους πίνακες του Κώδικα Περί Δικηγόρων. Βλέπουμε ότι τα ποσά είναι από 50 και 80 ευρώ και φτάνουν μέχρι τα 1000 ευρώ σε κάποιες παραστάσεις για κακουργήματα στον Άρειο Πάγο. [[Στο σημείο αυτό ο Η΄ Αντιπρόεδρος της Βουλής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα χρήματα είναι λίγα. Εγώ το έμαθα εχθές και μοιράζομαι τη γνώση μαζί σας. Τα έξοδα δεν είναι πολλά, όμως είναι θέμα αρχής, το κατά πόσο, όταν εγκαλεί ένας εισαγγελέας που εκπροσωπεί το δημόσιο οποιοδήποτε δημόσιο λειτουργό για την άσκηση των καθηκόντων του, θα πρέπει το ίδιο το δημόσιο να καλύπτει τα έξοδα μέχρι να κριθεί αμετάκλητα αθώος ή όχι. Τέλος πάντων αυτό είναι μία άλλη συζήτηση και δεν είναι της παρούσας. Κλείνοντας, όπως υποσχέθηκα και για την τήρηση του χρόνου, θεωρώ εξαιρετικά σημαντική την τροπολογία, η οποία έρχεται σε συνδυασμό με τον εξωδικαστικό συμβιβασμό, να βοηθήσει τα κεφάλαια των τραπεζών, διότι αυτή τη στιγμή τρέχουμε με την Ειδική Γραμματεία Διαχείρισης Ιδιωτικού Χρέους, έτσι ώστε να είναι έτοιμη από 3 Αυγούστου η πλατφόρμα για τον εξωδικαστικό. Θα βγουν από τον «Τειρεσία» - και είναι πολύ σημαντικό αυτό - και θα λάβουν φορολογικές και ασφαλιστικές ενημερότητες που δεν είχαν πάρα πολλές επιχειρήσεις, χιλιάδες ΑΦΜ, εφόσον μπουν στην πλατφόρμα, φτιάξουν το περιουσιολόγιο και από εκεί και πέρα επιτρέψουν και την άρση του απορρήτου, έτσι ώστε να ξέρουμε εάν έχουν ή δεν έχουν χρήματα, έτσι ώστε να ρυθμιστούν και να κουρευτούν οι οφειλές τους. Αυτός ο τρόπος του εξωδικαστικού συμβιβασμού αυτό το νομοσχέδιο είναι εξαιρετικά σημαντικό και για τα τεστ αντοχής των τραπεζών της άνοιξης του 2018 αλλά και για το στόχο που έχουμε, να εκκαθαρίσουμε 39 δισεκατομμύρια ευρώ από κόκκινα δάνεια μέχρι το τέλος του 2019. Συμπληρωματικά ήρθε αυτό το νομοσχέδιο, το οποίο δίνει τη δυνατότητα της ανταλλαγής των μετοχών με ειδικά ομόλογα. Με την ανταλλαγή αυτών των ομολόγων με τα νέα ομόλογα κεφαλαιακών μέσων κατηγορίας 1 (Tier 1) το ελληνικό δημόσιο θα έχει ένα έσοδο εκεί που δεν είχε ποτέ. Ποιο είναι αυτό; Κατ' ελάχιστον 6% συν 50 μονάδες, άρα 6,5% τόκους στο κεφάλαιο τον χρόνο. Θα έχει, δηλαδή, ένα έσοδο το οποίο σε δέκα χρόνια, οπότε υπάρχει η υποχρέωση της εξαγοράς, θα φτάσει στα 600 εκατομμύρια ευρώ για το δημόσιο, εκεί που δεν υπήρχαν ποτέ έσοδα από τις προνομιούχες μετοχές, οι οποίες ήταν και χωρίς λήξη και χωρίς καμμία υποχρέωση επαναγοράς. Σήμερα, όπως είπαμε, το ελληνικό δημόσιο δεν εισπράττει τίποτα. Οι τράπεζες εξαιτίας των ιδιαίτερα μεγάλων ζημιών που σώρευσαν στην περίοδο 2010-2015, δεν διαθέτουν σήμερα επάρκεια, κέρδη, αποθεματικά για να εξαγοράσουν μετοχές. Οι προνομιούχες μετοχές δεν έχουν λήξει, είναι αορίστου διάρκειας, οπότε θεωρητικά οι τράπεζες μπορούν να τις εξοφλήσουν ή να μην τις εξοφλήσουν ποτέ. Δεν υπήρχε νόμος μέχρι σήμερα να πιέζει για την εξόφλησή τους. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Σημαντικό είναι ότι επειδή είναι ομόλογο και δεν είναι μετοχικό κεφάλαιο, σε περίπτωση - ο μη γένοιτο - που γίνει εκκαθάριση μίας τράπεζας, έρχονται δεύτεροι σε προτεραιότητα οι κάτοχοι των ομολόγων για οποιαδήποτε εισφορά προς την ανακεφαλαιοποίηση. Οπότε είναι πολύ σημαντικό το δημόσιο να έχει εισπράξει τα χρήματά του και να μην έχει κανένα ρίσκο το κεφάλαιο των τραπεζών και οι καταθέσεις των πολιτών. Τέλος, με την ανταλλαγή ενισχύονται τα κεφάλαια των τραπεζών χωρίς νέα κρατική βοήθεια. Αυτό είναι πολύ σημαντικό, διότι εάν και εφόσον επιτύχει - και πιστεύουμε όλοι ότι θα πετύχει - ο εξωδικαστικός συμβιβασμός, δεν θα χρειαστούν νέα κεφάλαια στις τράπεζες, θα εισρεύσουν και οι καταθέσεις, θα εξυγιανθούν οι ισολογισμοί των τραπεζών και των εταιρειών που έχουν αυτά τα 40 δισεκατομμύρια ευρώ «κόκκινα» δάνεια που πρέπει να ρυθμίσουμε και εφόσον φτιάξουμε και τα κομμάτια του ενεργητικού αυτών των τραπεζών και αντί για προνομιούχες δίνουμε το ομόλογο με το έσοδο, τότε ασφαλίζονται οι τράπεζες διπλά, για να μην έχουμε κανένα ρίσκο και καμμία ανάγκη κανενός θεσμού να μας πει «σας λείπουν χρήματα». Σας παραπέμπω σε αυτά που έλεγε το ΔΝΤ, τα οποία δεν έχουν καμμία βάση και σας λέω ότι στο τέλος του χρόνου, θα πάμε πολύ καλύτερα από όλες τις προβλέψεις. Ευχαριστώ πάρα πολύ.
Εγώ ευχαριστώ. Η κ. Κουντουρά έχει τον λόγο για δύο λεπτά.
Ευχαριστώ πολύ, κύριε Πρόεδρε. Θέλω απλώς να ξεκαθαρίσω στο Σώμα για τις τροπολογίες οι οποίες έγιναν ήδη δεκτές ότι ο ΕΟΤ και το Υπουργείο Τουρισμού, όταν βγαίνει η προκήρυξη προκειμένου να καλυφθούν οι μόνιμες θέσεις που έχουν τριετή διάρκεια, με ανανέωση ανά τρία χρόνια εάν και εφόσον το επιθυμούν, η προκήρυξη βγαίνει για τους εργαζόμενους του ΕΟΤ, τους υπαλλήλους και για το Υπουργείο. Αυτό το προβλέπει το προεδρικό διάταγμα. Όμως, εκ παραδρομής, υπάρχει μια αδικία και μία ανισότητα στο γεγονός ότι για τις έκτακτες ανάγκες - που έτυχε να προκύψουν λόγω του ότι ο τουρισμός πάει εξαιρετικά καλά και σε κάποιες χώρες πολύ δυνατές και δυναμικές χρειαζόμαστε περισσότερη ενίσχυση, αλλά και εξαιτίας του ότι δυστυχώς προέκυψαν και κάποιες έκτακτες αποχωρήσεις για λόγους υγείας ή προβληματικής εγκυμοσύνης - προβλέπεται ότι αυτές οι θέσεις προσωρινά με μία απόσπαση είτε εξάμηνη είτε έτους, ανάλογα με τις ανάγκες, μπορούν να καλυφθούν από τον ΕΟΤ. Εδώ η αδικία ήταν ότι δεν προβλεπόταν και για τους υπαλλήλους του Υπουργείου. Οι μόνιμες, λοιπόν, θέσεις προβλεπόταν να καλύπτονται και από τον ΕΟΤ και από το Υπουργείο και οι έκτακτες μόνον από τον ΕΟΤ. Για να υπάρξει, λοιπόν, ισότιμη αντιμετώπιση σε όλους τους εργαζόμενους και να αρθεί αυτή η αδικία, φέραμε αυτήν τη μικρή συμπλήρωση στην ήδη υπάρχουσα διάταξη. Συμπληρώσαμε, δηλαδή ότι για τις έκτακτες ανάγκες, εκτός από τον ΕΟΤ, θα μπορούν να τις καλύπτουν και οι υπάλληλοι του Υπουργείου. Ευχαριστώ πάρα πολύ.
Κι εγώ ευχαριστώ. Τον λόγο έχει η Υφυπουργός κ. Παπανάτσιου, για πέντε λεπτά.
Ευχαριστώ, κύριε Πρόεδρε. Κατ' αρχάς θέλω να κάνω μια αναφορά στη στάση της Αξιωματικής Αντιπολίτευσης και την όλη διαδικασία με τις τροπολογίες. Μιλήσαμε και στις επιτροπές. Οι περισσότερες τροπολογίες είχαν έρθει στις επιτροπές. Τις συζητήσαμε, πήραμε θέση, αποδεχθήκαμε και κάποιες από την Αξιωματική Αντιπολίτευση και από όλους. Και χαρήκαμε πολύ για τη σύμπνοια που υπήρχε και όλοι μαζί προχωρήσαμε και κάναμε κάποιο κοινοβουλευτικό έργο διαφορετικό από άλλες φορές. Από εκεί και πέρα, η Διάσκεψη των Προέδρων αποφάσισε η Ολομέλεια να είναι σε δύο μέρες. Και αποφάσισε να γίνει σε δύο μέρες, ειδικά γιατί ξέραμε ότι επειδή είναι - και το ανέφερα και στην επιτροπή - τέλος της κοινοβουλευτικής περιόδου, υπάρχουν πάρα πολλά προβλήματα που οφείλουμε να τα λύσουμε. Δεν είμαστε βιτσιόζοι να καθόμαστε εδώ τέτοιες μέρες να φέρνουμε συνέχεια τροπολογίες ούτε μας αρέσει. Είμαστε, όμως, υποχρεωμένοι να λύνουμε τα προβλήματα του ελληνικού λαού. Κι εφόσον είμαστε υποχρεωμένοι να τα λύνουμε, έστω και με τις τροπολογίες, οφείλουμε να βελτιώσουμε την καθημερινότητα του πολίτη και να λύσουμε ζητήματα. Οφείλουμε να μην πάμε παραπίσω πράγματα που θα μας φέρουν έσοδα. Οφείλουμε να μην κάνουμε ακόμη και κινήσεις που θα είχαν πολύ άσχημα αποτελέσματα για τη χώρα μας. Προς τιμήν της Δημοκρατικής Συμπαράταξης, παρέμεινε εδώ και αναφέρει τις αντιρρήσεις της, καταθέτει τις απόψεις της και γίνεται ο διάλογος για να προχωρήσουμε. Κάποιοι άλλοι θεωρώ ότι για κάποιο λόγο ή δεν ήθελαν να πάρουν θέση σε κάποιες τροπολογίες ή τους στερήσαμε το Παρασκευοσαββατοκύριακο που είναι συνηθισμένοι να έχουν και έπρεπε να φύγουν. Από εκεί και πέρα, εμείς οφείλουμε να είμαστε εδώ, οφείλουμε να λύνουμε ζητήματα και να βελτιώνουμε την καθημερινότητα και θα συνεχίσουμε να το κάνουμε. Θα αναφερθώ τώρα στο νομοσχέδιο, γιατί νομίζω το υποτιμάμε λίγο με όλη τη συζήτηση που έχει γίνει και δεν αναδεικνύεται, όπως πρέπει. Συζητήσαμε και στην επιτροπή ένα σημαντικό θέμα για την καταπολέμηση της φοροδιαφυγής. Όπως φάνηκε και από την κουβέντα των προηγούμενων ημερών, όλοι κινούνται με θετικές απόψεις ως προς την παρούσα εναρμόνιση της ελληνικής νομοθεσίας με την οδηγία 881. Είναι γνωστό ότι η φοροδιαφυγή ή καλύτερα οι μέθοδοι επιθετικού φορολογικού σχεδιασμού των πολυεθνικών εταιρειών αποτελούν μεγάλο πρόβλημα τόσο για λόγους ορθής διοίκησης αλλά και για την αντιμετώπιση επί ίσοις όροις όλων των κανόνων του υγιούς ανταγωνισμού. Η φοροδιαφυγή γίνεται με μεθόδους και εργαλεία μαζικής καταστροφής. Με λίγες κινήσεις γίνεται φοροδιαφυγή δεκάδων ή εκατοντάδων εκατομμυρίων ευρώ. Με την εξέλιξη της παγκοσμιοποίησης και την εμφάνιση της ενιαίας αγοράς στην Ευρώπη, η φοροδιαφυγή αυτού του είδους ενισχύθηκε. Οι μεγάλοι επιχειρηματικοί όμιλοι, οι πολυεθνικές και διεθνικές επιχειρήσεις μπορούν να μεταφέρουν τα κέρδη τους από χώρα σε χώρα με πολύ μικρότερο κόστος και μεγαλύτερη ταχύτητα σε σχέση με το παρελθόν. Το αποτέλεσμα είναι ότι μπορεί να εκμεταλλεύονται το φορολογικό ανταγωνισμό προς τα κάτω μεταξύ των χωρών. Μπορούν να εκμεταλλεύονται το καθεστώς των λεγόμενων φορολογικών παραδείσων. Τέτοιες μέθοδοι ακόμη και όταν εμφανίζονται σαν νομότυπες, στην ουσία τους είναι παράνομες. Αυτό το πρόβλημα δεν μπορεί να αντιμετωπιστεί αποκλειστικά με εθνικά μέτρα, ούτε καν διμερή. Χρειάζονται συμφωνίες και πολιτική βούληση σε ευρωπαϊκό και παγκόσμιο επίπεδο. Μια τέτοια προσπάθεια γίνεται τόσο στο επίπεδο του ΟΟΣΑ όσο και στο επίπεδο της Ευρωπαϊκής Ένωσης. Αυτή η προσπάθεια αποτελείται από πολύ μικρά βήματα. Βασικός στόχος της οδηγίας είναι η αντιμετώπιση συγκεκριμένων πρακτικών επιθετικού φορολογικού σχεδιασμού των πολυεθνικών εταιρειών. Επειδή οι όμιλοι πολυεθνικών επιχειρήσεων δραστηριοποιούνται σε διάφορες χώρες, έχουν τη δυνατότητα να επιδίδονται σε πρακτικές επιθετικού φορολογικού σχεδιασμού, τις οποίες δεν διαθέτουν οι εγχώριες εταιρείες. Παράλληλα, γίνεται προσπάθεια μέσω της οδηγίας να παρέχονται στις φορολογικές Αρχές οι κατάλληλες πληροφορίες, ώστε να μην υπάρχει απώλεια εσόδων. Ταυτόχρονα, οι Αρχές εξοπλίζονται με όλα τα απαραίτητα στοιχεία, ώστε να έχουν άμεση αντίδραση όταν διαπιστώνονται επιζήμιες φορολογικές πρακτικές. Όπως ξεκαθάρισα από την αρχή, όλα αυτά είναι μέτρα που βήμα - βήμα προσπαθούν να αντιμετωπίσουν το πρόβλημα. Θέλω να σημειώσω πως μιλάμε για διοικητικά πρόστιμα που αφορούν τον Φάκελο Τεκμηρίωσης, τα οποία εναρμονίστηκαν με τον Κώδικα Φορολογικής Διαδικασίας, ενώ παράλληλα περιμένουμε σε λίγο καιρό και τη συνέχεια της ευρωπαϊκής οδηγίας με την πέμπτη τροποποίηση, όπως αυτή ψηφίστηκε και στο Ευρωπαϊκό Κοινοβούλιο. Μιλάω για τη νομοτεχνική βελτίωση που αλλάζει τα πρόστιμα από 5.000 και 10.000 ευρώ σε 10.000 και 20.000 ευρώ. Το παρόν νομοσχέδιο, αγαπητές και αγαπητοί συνάδελφοι, στο δεύτερο τμήμα του έχει αρκετές ακόμα διατάξεις με τις οποίες ρυθμίζονται αρκετά ακόμα θέματα. Όπως φάνηκε και από τις συνεδριάσεις της επιτροπής, αλλά και από τη συζήτηση με τους φορείς, υπάρχει σύμπνοια, καθώς επιλύει θέματα της καθημερινότητας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Κύριε Πρόεδρε, θα χρειαστώ λίγο χρόνο ακόμη. Έτσι, λοιπόν, μέσω της τροποποίησης για τη μετάπτωση του ΦΠΑ από το 24% στο 13%, βοηθιούνται τόσο οι παραγωγοί όσο και οι επιχειρήσεις και εξομαλύνεται και το διοικητικό κόστος με το οποίο έχει επιφορτιστεί η Διοίκηση λόγω της διαφορετικής φορολογικής κλάσης των εν λόγω προϊόντων. Εντάσσονται στη διαδικασία κατάσχεσης εις χείρας τρίτων οι λογαριασμοί πληρωμής, δηλαδή οι λογαριασμοί που τηρούνται σε μη τραπεζικά ιδρύματα, όπως τα «Ιδρύματα Πληρωμών και Ηλεκτρονικού Χρήματος». Φυσικά εντάσσονται στην προστασία του ακατάσχετου λογαριασμού και αυτού του είδους οι λογαριασμοί. Ρυθμίζονται θέματα σχετικά με τον ορισμό της έννοιας του υποκαταστήματος για την επιβολή του τέλους επιτηδεύματος. Εδώ θέλω να διευκρινίσω κάτι. Δεν διαφοροποιούμε το πού γίνεται η επιβολή του τέλους επιτηδεύματος. Η έννοια του υποκαταστήματος δεν είχε οριστεί και ερχόμαστε εδώ και νομοθετούμε τι σημαίνει «υποκατάστημα». Αυτό με τη σειρά του από εκεί και πέρα συμπαρασύρει και την επιβολή του τέλους επιτηδεύματος. Ρυθμίζεται νομοθετικά η πλήρης απαλλαγή από τον ΕΝΦΙΑ των ετών 2017 και 2018 για τα κτίσματα και τα οικόπεδα που βρίσκονται στις πληγείσες περιοχές των Δημοτικών Ενοτήτων του Δήμου Λέσβου και της Νήσου Κω που έχουν αποδεδειγμένα υποστεί ζημιές. Όπως είπα και στην επιτροπή, αυτό είναι το λιγότερο που μπορούμε να κάνουμε από διοικητικής άποψης, μαζί με τον απέραντο σεβασμό μας γι' αυτές τις περιοχές. Θα ήθελα να πω ότι έχουμε δώσει και την παράταση για τις ληξιπρόθεσμες οφειλές στη νήσο Κω από σήμερα. Εδώ θα ήθελα να αναφέρω, γιατί κάποιοι το παρερμήνευσαν ίσως - το είπα και στην επιτροπή - ότι οι δυο συγκεκριμένες παραμεθόριες περιοχές τυχαίνει να είναι και περιοχές που έχουν μεγάλο θέμα με το προσφυγικό. Αυτό δεν σημαίνει, όμως, ότι η απαλλαγή από τον ΕΝΦΙΑ έχει να κάνει με το προσφυγικό. Δεν συνδέεται μ' αυτό το θέμα. Αυτό το λέω, επειδή ακούστηκε και για κάποια άλλα νησιά που έχουν πρόσφυγες και διεκδικούν και εκείνοι. Λέω ξανά ότι είναι μόνο για τις περιπτώσεις που έχουν πληγεί από το σεισμό και, μάλιστα, για τα ακίνητα στις συγκεκριμένες περιοχές που έχουν πληγεί από τον σεισμό. Επιπρόσθετα ρυθμίζεται το ύψος των παραβόλων για τα ανασφάλιστα οχήματα ανάλογα με το είδος, τον κυβισμό τους και επιστρέφεται το παράβολο σε όσους το πλήρωσαν κατά τις ημέρες που πάγωσε. Μ' αυτή τη ρύθμιση εξορθολογίζεται το παράβολο για τα ανασφάλιστα οχήματα κλιμακωτά σε συνάρτηση με τα κυβικά των οχημάτων. Ενδεικτικά αναφέρω ότι πλέον ισχύουν τα εξής: 100 ευρώ για δίκυκλα μέχρι διακόσια πενήντα κυβικά εκατοστά, 150 ευρώ για δίκυκλα από διακόσια πενήντα ένα και πάνω, 200 ευρώ για αυτοκίνητα έως χίλια κυβικά, 250 ευρώ για αυτοκίνητα από χίλια κυβικά και πάνω. Αξίζει να σημειωθεί, σε σχέση με τη διαδικασία, πως η Ανεξάρτητη Αρχή Δημοσίων Εσόδων, σε συνεργασία με το Υπουργείο Μεταφορών, προχωρούν ώστε να διασφαλιστεί η εγκυρότητα ενός απαραίτητου για την ασφάλεια των πολιτών μέτρου. Είπε και ο Υφυπουργός Μεταφορών ότι πραγματικά υπήρχαν προβλήματα. Στην καινούργια διασταύρωση που θα γίνει, οφείλουμε να έχουμε λυμένα τα προβλήματα και να μην έχουμε τον αριθμό των οχημάτων που αναφέρθηκε την προηγούμενη φορά. Παρατείνεται η καταβολή της οικειοθελούς παροχής των Ελλήνων εφοπλιστών και για το έτος 2018. Τέλος, ένα πολύ σημαντικό κομμάτι του νομοσχεδίου αποτελούν και οι επικείμενες παραχωρήσεις. Επαναλαμβάνω και στην Ολομέλεια ότι έχουμε στόχο τη μείωση των λειτουργικών εξόδων διάφορων φορέων και την ορθολογικότερη κατανομή και εκμετάλλευση της δημόσιας περιουσίας, τόσο προς όφελος των πολιτών, αλλά και προς όφελος του δημοσίου. Ξαναλέω ότι δεν θέλουμε να φύγουν από πάνω μας αυτές που πρέπει να εκμεταλλευτούμε, αυτές που παρέχουν έσοδα στο δημόσιο. Αυτές που μπορούμε να τις εκμεταλλευτούμε δεν τις παραχωρούμε ούτε στους δήμους, ούτε σε κάποιο άλλο Υπουργείο. Παραχωρούμε σε δήμους ακίνητα τα οποία είναι αναξιοποίητα, τα οποία δεν συντηρούνται αυτή τη στιγμή και που αν συνεχιστεί έτσι δεν θα υπάρχουν. Για παράδειγμα, όλα αυτά τα ειρηνοδικεία στη χώρα είναι κάποια κτήρια, τα οποία, πολλά από αυτά, είναι και ιστορικά κτήρια. Δεν μπορούμε να τα αφήσουμε έτσι από μόνα τους, σε κάποια απομακρυσμένα χωριά, γιατί εκεί ήταν τα περισσότερα. Κάποιος πρέπει να αναλάβει τη συντήρησή τους. Κάποιος πρέπει να τα αξιοποιήσει. Δεν νομίζω ότι υπάρχει κάποιο ιδιαίτερο ενδιαφέρον από κάποιους ιδιώτες να πάρουν το Ειρηνοδικείο στη Μακρακώμη ή στο Πωγώνι. Θα αναφερθώ σε κάποιες από τις παραχωρήσεις. Η παραχώρηση του τμήματος δημόσιας έκτασης στον Δήμο Νισύρου για την ενίσχυση της οικονομικής ζωής και την ανάπτυξη του ακριτικού δήμου επιλύει ένα χρόνιο πρόβλημα της περιοχής. Επειδή μπήκε και προβληματισμός στη χθεσινή μέρα στην Ολομέλεια, να πω ότι το εξετάσαμε και δεν υπάρχει θέμα περιβαλλοντολογικό για τα λατομεία. Οι διατάξεις που ισχύουν αυτή τη στιγμή θα συνεχίσουν να ισχύουν οποιοσδήποτε έχει την εκμετάλλευσή τους. Η παραχώρηση στον Δήμο Ερμούπολης Σύρου για την κάλυψη των στεγαστικών αναγκών του Τμήματος Μηχανικών Σχεδίασης Προϊόντων και Συστημάτων του Πανεπιστημίου Αιγαίου είναι μια δεύτερη παραχώρηση. Στο Υπουργείο Πολιτισμού και Αθλητισμού για την κάλυψη στεγαστικών αναγκών της περιφερειακής υπηρεσίας των ανωτέρων μνημείων και τεχνικών έργων Ηπείρου, Βορείου Ιονίου και Δυτικής Μακεδονίας, η παραχώρηση έγινε, σε συνεργασία με τον Υφυπουργό κ. Βασιλειάδη και την Περιφέρεια Αττικής, προς τη Γενική Γραμματεία Αθλητισμού του Υπουργείου Πολιτισμού και Αθλητισμού, με σκοπό την παραχώρηση κατά χρήση του ΣΕΦ για την προστασία και ανάπλαση του περιβάλλοντος χώρου και για τη συντήρηση και λειτουργία των εντός αυτού αθλητικών εγκαταστάσεων. Εδώ πέρα αναφέρω ξεκάθαρα ότι δεν το δίνουμε στο Υπουργείο Αθλητισμού απλά και μόνο για να το δώσουμε. Επειδή και το κτήριο του ΣΕΦ είναι στο Υπουργείο Αθλητισμού, και ο περιβάλλων χώρος έπρεπε να πάει στο ΣΕΦ. Από εκεί και μετά θα συνεργαστεί με την Περιφέρεια Αττικής - τοπική αυτοδιοίκηση είναι - και θα προχωρήσουν σε ανάπλαση του χώρου. Όλοι θέλουμε το καλύτερο για τον περιβάλλοντα χώρο του ΣΕΦ. Θα αναφερθώ και σε μια τελευταία παραχώρηση κατά κυριότητα, ποσοστό 2/3 εξ αδιαιρέτου, του Νοσοκομείου Κάτω Πατησίων προς το Υπουργείο Υγείας για τη στέγαση δομής πρωτοβάθμιας φροντίδας υγείας, κέντρο υγείας αστικού τύπου της πρώτη ΥΠΕ Αττικής. Για εμάς η υγεία και η παιδεία των πολιτών αποτελούν κύρια έκφραση και βελτίωση της κοινωνικής προστασίας ενός σύγχρονου κοινωνικού κράτους. Εκεί που κάποιοι έβαζαν λουκέτα, εμείς ανοίγουμε ξανά δρόμους. Αρκεί να υπενθυμίσουμε ότι το νοσοκομείο αυτό έχει αδρανοποιηθεί. Τα τμήματα μεταφέρθηκαν και συγχωνεύτηκαν, οδηγώντας τελικά στο κλείσιμο, αφαιρώντας από μια πυκνοκατοικημένη και κεντρική περιοχή το δικαίωμα στην άμεση πρόσβαση και περίθαλψη. Αγαπητοί συνάδελφοι, είναι δεδομένο ότι χρειάζονται μικρά βήματα που θα δίνουν τις απαραίτητες ανάσες, τόσο κοινωνικές όσο και οικονομικές. Έχουμε επίγνωση των δυσκολιών, αντικειμενικών και μη, αλλά θα πρέπει να σχεδιάσουμε και την επόμενη ημέρα. Με αυτόν τον ορίζοντα δουλεύουν όλοι κι όλες στην Κυβέρνηση και στο Υπουργείο μας. Είναι δεδομένο, επίσης, ότι δεν θα χάσουμε στιγμή από τα μάτια μας τον στόχο της ανασυγκρότησης του τόπου, όσο περνάει από το χέρι μας. Και με τις μικρές συμβολές όλων μας, θα τα καταφέρουμε, γιατί υπάρχει ανάγκη, υπάρχει όμως και η πολιτική βούληση, η οποία ορίζεται τόσο από την ακεραιότητά μας όσο και από την αξιοπρέπειά μας. Ευχαριστώ πολύ.
Κι εγώ ευχαριστώ. Δεν υπάρχει άλλος συνάδελφος που ζήτησε τον λόγο. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις. Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις», έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 10 έγινε δεκτό ως έχει ομοφώνως. Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Παρών.
Παρών.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς, το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς, το άρθρο 13 έγινε δεκτό, όπως τροποποιήθηκε από τον κύριο Υπουργό, ομοφώνως. Ερωτάται το Σώμα: Γίνεται δεκτό το άρθρο 14 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι. Κύριε Πρόεδρε, ψηφίζουμε «Όχι» με την επισήμανση ότι συμφωνούμε να γίνει ρύθμιση, αλλά μόνο αν οι δόσεις - όπως έχουμε αναφέρει - που θα εφαρμοστούν θα ήταν για δώδεκα μήνες και όχι για έξι και με τόκο οι υπόλοιποι.
Το Ποτάμι είναι απόν. Συνεπώς, το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειψοηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 24 έγινε δεκτό ως έχει κατά πλειοψηφία. Γίνεται δεκτό το άρθρο 25, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Γίνεται δεκτό το άρθρο 26, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς, το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Η Νέα Δημοκρατία είναι απούσα.
Ναι.
Παρών.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 31 έγινε δεκτό ως έχει ομοφώνως. Ερωτάται το Σώμα: Γίνεται δεκτό το άρθρο 32 ως έχει;
Ναι.
Η Νέα Δημοκρατία είναι απούσα.
Ναι.
Παρών.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 34 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 35, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 35 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 36, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 36 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 43 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Ναι.
Η Νέα Δημοκρατία είναι απούσα.
Ναι.
Παρών.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 47 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Ναι.
Η Νέα Δημοκρατία είναι απούσα.
Όχι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49 ως έχει;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απών.
Ναι.
Όχι.
Το Ποτάμι είναι απόν. Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς το άρθρο 52 έγινε δεκτό ως έχει ομοφώνως. Ερωτάται το Σώμα: Γίνεται δεκτό το άρθρο 53 ως έχει;
Ναι.
Η Νέα Δημοκρατία είναι απούσα.
Ναι.
Παρών.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 54 ως έχει;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Ναι.
Η Νέα Δημοκρατία είναι απούσα.
Παρών.
Παρών.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 56 έγινε δεκτό ως έχει κατά πλειοψηφία. Το άρθρο 57 διεγράφη. Ερωτάται το Σώμα: Γίνεται δεκτό το νέο άρθρο 57 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 58 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 59 ως έχει;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1153 και ειδικό 184, όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Παρών.
Όχι. Θα θέλαμε, όμως, κύριε Πρόεδρε, να επισημάνουμε ότι εμείς θα ψηφίζαμε «Ναι» στα Σώματα Ασφαλείας για τα υλικά πρώτης ανάγκης, αλλά, όπως είπαμε από το Βήμα, έχει βάλει ο κ. Τόσκας μια διάταξη για τον ειδικό φορέα που αφορά για τους λαθρομετανάστες, στην οποία λέμε «Όχι».
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1153 και ειδικό 184 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1154 και ειδικό 185 ως έχει;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς, η τροπολογία με γενικό αριθμό 1154 και ειδικό 185 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1155 και ειδικό 186 ως έχει;
Ναι.
Η Νέα Δημοκρατία είναι απούσα.
Παρών.
Παρών.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1155 και ειδικό 186 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1156 και ειδικό 187 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1156 και ειδικό 187 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1157 και ειδικό 188 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1157 και ειδικό 188 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1158 και ειδικό 189 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς, η τροπολογία με γενικό αριθμό 1158 και ειδικό 189 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1159 και ειδικό 190 ως έχει;
Ναι.
Η Νέα Δημοκρατία είναι απούσα.
Ναι.
Παρών.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1159 και ειδικό 190 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1160 και ειδικό 191 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς η τροπολογία με γενικό αριθμό 1160 και ειδικό 191 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1161 και ειδικό 192 ως έχει;
Ναι.
Η Νέα Δημοκρατία είναι απούσα.
Ναι.
Ναι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς η τροπολογία με γενικό αριθμό 1161 και ειδικό 192 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1163 και ειδικό 193 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Ναι.
Το Ποτάμι είναι απόν. Συνεπώς, η τροπολογία με γενικό αριθμό 1163 και ειδικό 193 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1164 και ειδικό 194 όπως τροποποιήθηκε από τον κύριο Υπουργό;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1164 και ειδικό 194 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1165 και ειδικό 195 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1165 και ειδικό 195 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1168 και ειδικό 198 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1168 και ειδικό 198 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1171 και ειδικό 201 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1171 και ειδικό 201 έγινε δεκτή ως έχει κατά πλειοψηφία και εντάσσεται στο άρθρο 34 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 1172 και ειδικό 202 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1172 και ειδικό 202 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1174 και ειδικό 203 ως έχει;
Ναι.
Η Νέα Δημοκρατία είναι απούσα.
Παρών. Κύριε Πρόεδρε, θα ήθελα να διευκρινίσω ότι ψηφίζουμε «Παρών» γιατί συμφωνούμε με τη διάταξη για τα πιστωτικά ιδρύματα, διαφωνούμε με τη διάταξη για το υπερταμείο, συμφωνούμε με τη διάταξη για την ΑΔΑΕ και έχουμε επιφύλαξη για τις δαπάνες καθαριότητες.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Συνεπώς η τροπολογία με γενικό αριθμό 1174 και ειδικό 203 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1152 και ειδικό 183 ως έχει;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Όχι.
Το Ποτάμι είναι απόν. Συνεπώς, η τροπολογία με γενικό αριθμό 1152 και ειδικό 183 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Η Νέα Δημοκρατία είναι απούσα.
Ναι.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο στο σύνολο;
Ναι.
Η Νέα Δημοκρατία είναι απούσα.
Παρών.
Όχι.
Το ΚΚΕ είναι απόν.
Ναι.
Παρών.
Το Ποτάμι είναι απόν. Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.13΄ λύεται η συνεδρίαση για την προσεχή Δευτέρα 31 Ιουλίου 2017 και ώρα 12.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.